Svečanom akademijom u Hramu Svetog Save, Srpska pravoslavna crkva i Grad Beograd obeležili su večeras, u prisustvu patrijarha Irineja, 800 godina autokefalnosti SPC.\n- Beograd večeras s ponosom slavi osam vekova autokefalnosti SPC. Osam vekova postojanja naše crkve je osam vekova postojanja naše države. To je i jasan dokaz da smo mi jedan od najstarijih naroda sa dugom državnom i crkvenom tradicijom - rekao je zamenik gradonačelnika Goran Vesić za Tanjug uoči svečanosti.\nOn je najavio da će u narednoj godini biti završen Hram Svetog Save, a biće uređena i čitava okolina hrama.\n- Narednu godinu Beograd očekuje sa punim ponosom, jer konačno možemo da kažemo da se sa punim ponosom sećamo svoje istorije, da se nje ne stidimo, već da je ističemo, da je se sećamo kako bismo obezbedili za građane bolju budućnost i koračali kao narod napred - zaključio je Vesić.\nOn je dodao da je Srbija pre osam vekova, pored autokefalnosti crkve, dobila zakonopravilo, krmčiju Svetog Save odnosno, prvi srpski ustav, tako da ove godine možemo da kažemo da slavimo osam vekova ustavnosti.\n- Malo je naroda u svetu koji mogu da se podiče ustavnošću dugom toliko vekova kao i postanjem sopstvene države. Upravo zato ovaj događaj je za nas važan da se podsetimo toga šta smo bili, da čuvamo uspomenu na našu ustavnost, državu i crkvu - rekao je Vesić.\nSvečanosti u kripti Hrama prisustvovali su i potpredsednik vlade i ministar spoljnih poslova Ivica Dačić, predsednik Srpske liste Goran Rakić i brojni predstavnici kulturnog i javnog života Srbije.\nDve liturgije za Božić u Hramu Svetog Save, SPC poziva vernike da se pridržavaju EPIDEMIOLOŠKIH MERA\nMedicinski fakultet u Beogradu obeležiće sutra 100 godina postojanja, jubilej zbog korone, na žalost, bez svečane akademije\n"VASILIJE DA IZMIRI NAROD" Služen moleban u Hramu Svetog Save za sveštenstvo u Crnoj Gori


Podrška ženama preduzetnicima | Kamatica\n"Smatramo da je ženama koje su uspele da počnu sopstveni posao ili onima koje to nameravaju da učine, potrebna dodatna podrška i pomoć i mi smo spremni da je pružimo, naravno u skladu sa mogućnostima i politikom banke," izjavio je Vladimir Vukotić, član izvršnog odbora banke odgovoran za poslovni razvoj OBS.\nDa bi utvrdila u kojim je oblastima preduzetnicama pomoć najpotrebnija, osim u samom finansiranju i kreditima, OBS je pokrenula anketu o tome koje su im poslovne veštine najpotrebnije, sa namerom da organizuje edukaciju i pomogne im da savladaju veštine upravljanja finansijama, međuljudskim odnosima, da se upoznaju sa procedurama javnih nabavki ili mogućim izvorima poslovnog finansiranja.\nRezultati istraživanja koje je uradila Agencija za mala i srednja preduzeća pokazuju da su u Srbiji žene vlasnice samo svakog petog preduzeća, a u Oportjuniti banci žene čine preko 30 odsto klijenata, navedeno je u saopštenju.\nNajavljena aktivnost OBS uklapa se u njihovu dugoročnu strategiju i politiku, za koju je banka koja posluje u Srbiji od mreže Oportjuniti internešenel 2006. dobila nagradu Napredak ka rodnoj jednakosti, koja se dodeljuje za izuzetne rezultate u povećanju broja klijenata - žena i posvećenosti građenju radnog okruženja u kojem su najmanje pola rukovodstva žene.\nMreža Oportjuniti internešenel je na globalnom nivou u toku 2009. ženama isplatila više od 83 odsto kredita.


SRBIJA I VELIKA BRITANIJA – NOVA RETORIKA ZA NOVO BALKANSKO POGLAVLJE – Međunarodni Institut za Bezbednost\nSRBIJA I VELIKA BRITANIJA – NOVA RETORIKA ZA NOVO BALKANSKO POGLAVLJE\n19 марта, 2016 Vesti\nBalkanski domaćini prilično su se ustručavali da posetu princa Čarlsa ovom regionu opišu i kao političku, iako je ona to po mnogo čemu bila. Veoma “gust” protokol prinčevskog para tokom šest dana boravka na Balkanu obilovao je njihovim susretima sa humanitarnim organizacijama, verskim liderima, mladim i inovativnim ljudima, pa je politika, naizgled, bila sasvim sklonjena u stranu.\nIpak, ovaj balkanski obilazak naslednika britanske krune, prvi nakon skoro četiri decenije, može u bliskoj budućnosti da ostane upamćen kao trenutak u kojem je učinjena najvažnija politička prekretnica u komplikovanom balkanskom mozaiku. “Malo je mesta na svetu na kojima se istinski oseća teret istorije kao što je to na Balkanu. Naravno da niko ne treba da zaboravi ili ignoriše istoriju, ali, što je još važnije, niko ne sme da postane njen zatočenik”. Ovo su reči princa Čarlsa izgovorene u zgradi parlamenta Srbije na vrhuncu njegove balkanske turneje, upućene svima u četiri zemlje koje je tih dana posetio.\nZašto baš ove reči i zašto su izgovorene baš u Beogradu, na polovini turneje? Jasno je da je poseta princa Čarlsa Balkanu dizajnirana kao poseta jednoj celini, uvezanoj ekonomskim, kulturnim i istorijskim vezama, ali u isto vreme teško opterećenoj konfliktnim nasledjem. Iako su države u ovom regionu na različitim administrativnim stupnjevima evropske emancipacije, one su u očima EU, a posebno Britanije i dalje jedan jedinstveni kulturni, istorijski, pa i ekonomski i politički prostor, kako sa svojim prednostima i potencijalima, tako posebno i svojom haotičnom nedavnom istorijom, koja je i dalje živa u medjusobnim odnosima.\nI otuda ovakva poruka princa Čarlsa, koja “gadja” u bazični balkanski problem i traži njegovo rešavanje, kao preduslov za pomirenje i razvoj. Kao što je i rekao, to je “višak istorije”, koji opterećuje zajedničku budućnost. Izbor Beograda za mesto gde će ove poruke biti izrečene, takodje nije nimalo slučajan, iz najmanje dva razloga. Prvo, Beograd je u bliskoj prošlosti pokazao da ima najveću moć da destabilizuje region, ali sada ima najveći potencijal da bude njegov predvodnik u istorijskom povezivanju i gradnji zajedničke evropske budućnosti celog Balkana. Drugo, vlada u Beogradu pokazuje već duže da je stabilna i liderska, da joj je jasno da je stabilnost Balkana apsolutni preduslov za bilo kakav napredak svake od njegovih zemalja pojedinačno. Današnja Srbija i Beograd, su u očima princa Čarlsa, ona najviša tačka na Balkanu sa koje će se njegov glas najdalje čuti.\nU Beogradu mogu biti ponosni na ovakvu odluku britanskog prestolonaslednika, jer bi ona svakako bila drugačija da Srbijom upravljaju neodgovorni, kratkovidi lideri. Iako Beograd nije ugostio britanskog premijera još od Margaret Tačer, poslednjih nekoliko godina više je nego očigledno napredovanje odnosa Srbije i Velike Britanije. Četiri posete premijera Srbije Aleksandra Vučića Londonu za godinu dana, nekoliko poseta šefa Foreign officea Filipa Hamonda Beogradu, samo su mala ilustracija “otopljavanja” medjusobnih odnosa u poslednje četiri godine.\nPoseta princa Čarlsa Balkanu, sa Srbijom u centru turneje, zato deluje kao efektan i efikasan način da Britanija “preokrene igru” u regionu i da jasno ukaže na to za kakav je razvoj zainteresovana.\ndr Orhan Dragaš, direktor Medjunarodnog instituta za bezbednost\nPrevious Previous post: Upotreba informacionih tehnologija u svrhe korporativne špijunaže\nNext Next post: Obaveštenje


Veslači otputovali u Plovdiv na Svetsko prvenstvo - Sportske.net\nVeslači otputovali u Plovdiv na Svetsko prvenstvo\nSrpski reprezentativci u veslanju otputovali su danas u Plovdiv, gde će se od 9. do 16. septembra održati Svetsko prvenstvo, a koordinator za seniore Nebojša Ilić rekao je da su svi veslači spremni za predstojeći šampionat.\n"Završne pripreme su protekle bez ikakvih problema, a svi reprezentativci su ih odradili po planu i programu. Kada budemo stigli u Bugarsku imaćemo još nekoliko treninga da se što bolje spremimo za početak šampionata", rekao je Ilić, prenosi Veslački savez Srbije.\nU Bugarsku su otputovali Marko Marjanović koji će se takmičiti u skifu, Miloš Vasić i Nenad Bedjik koji će nastupati u dvojcu i Miloš Stanojević u skifu za lake veslače. Pored njih, Martin Mačković je otišao u svojstvu rezerve.\n"Na osnovu rezultata u dosadašnjem delu sezone odlučili smo da na najjačem i najbitnijem takmičenju u ovoj godini nastupimo u tri discipline – dvojcu, skifu i skifu za lake veslače. Na Svetskom prvenstvu u Bugraskoj će učestvovati sve posade koje su u dosadašnjem delu sezone pokazale najviše na medjunarodnoj sceni i sve nam je krajnje poznato kada je konkurencija u pitanju", kazao ie Ilić.\nŽreb kvalifikacionih grupa biće održan u subotu, a kvalifikacije u sve tri discipline u kojima nastupaju srpski reprezentativci su u nedelju.


Tiodorović: Noćas umro mlad čovek iz Niša, situacija je vrlo ozbiljna | Slobodna reč\nTiodorović: Noćas umro mlad čovek iz Niša, situacija je vrlo ozbiljna\nNIŠ – Prema poslednjim podacima Uprave Kliničkog centra u Nišu, hospitalizovano je 235 „kovid“ pacijenata. Epidemiolog Branislav Tiodorović je u izjavi za Radio-televiziju Srbije rekao da je situacija u Srbiji vrlo ozbiljna, i da se može oceniti kao vanredna.\n„Sve ljude mora da zabrine podatak da je noćas umro mlad čovek iz Niša koji je 1975. godište, što znači da su i mlađi ugroženi. Preminuo je i pacijent iz Leskovca, 1970. godište“ – rekao je Tiodorović, prenosi Nova.\nDodao je da je iza nas daleko nesigurna i nepovoljna situacija, kao i da će biti priliva novih bolesnika. „Traje strašna bitka za živote iz minuta u minut“, poručuje Tiodorović.\nPrethodni članakDirektor KC Srbije: Svaki treći pacijent iz ambulante je za bolnicu\nSledeći članakJoš 57 Vranjanaca pozitivno, zaraženo 6 srednjoškolaca


Decenija programa "Zajednici zajedno" - Radio televizija Pančevo\n20. novembra 2018. 0474\nU Beogradskom dramskom pozorištu večeras je svečano obeležena decenija NIS-ovog programa društvene odgovornosti „Zajednici zajedno“ i višegodišnjeg uspešnog partnerstva kompanije sa 12 lokalnih zajednica širom Srbije.\nSvečanom događaju prisustvovali su Kiril Tjurdenjev, generalni direktor NIS-a, predstavnici Vlade Republike Srbije, predstavnici 12 partnerskih gradova i opština: Beograda, Novog Sada, Čačka, Niša, Pančeva, Požarevca, Zrenjanina, Kikinde, Kanjiže, Srbobrana, Žitišta i Novog Bečeja, kao i mnogobrojni gosti i nosioci projekata koji su realizovani u deceniji za nama.\n„Kroz ovaj program do sada je realizovan 31 projekat u koje je uloženo 42 miliona dinara. Od svih projekata koji su realizovani, istakao bih skejt park za mlade, dve teretane na otvorenom, na našem gradskom bedemu, informatičko odeljenje Čačanske gimnazije, Tehnički fakultet, Agronomski fakultet. Ono što bih posebno naglasio jeste poligon koji je kroz program „Zajednici zajedno“, dobila škola za osnovno i srednje obrazovanje osoba sa invaliditetom „1. novembar“, koji je puno pomogao našim sugrađanima sa posebnim potrebama za razvoj psihomotornih aktivnosti. Sve navedeno pokazuje da je NIS najozbiljnija i najodgovornija društvena kompanija u Srbiji“, istakao je Todorović.\nKroz program „Zajednici zajedno“ NIS je do sada podržao rekonstrukciju vrtića, parkova, igrališta i škola, opremanje školskih laboratorija i učionica, kao i realizaciju projekata iz oblasti obrazovanja i nauke, kulture, ekologije, sporta, javnog zdravlja i socijalne zaštite. U jubilarnoj godini sprovođenja programa društvene odgovornosti “Zajednici zajedno“, kompanija NIS je svojevrsnim „karavanom“ obišla sve partnerske gradove i opštine širom Srbije sa kojima sarađuje, proslavljajući deceniju uspešnog prijateljstva. I u 2018. godini kompanija nastavlja da ulaže u projekte čiji je cilj poboljšanje kvaliteta života građana lokalnih zajednica, podrškom 26 projekata za čiju realizaciju je opredeljeno 114,5 miliona dinara.\nVučić će se obratiti medijima povodom zasedanja Interpola. Kosovo nije primljeno!\nVučić zabrinut: Nemogućnost EU da izvrši jači pritisak na Prištinu\nZorana Stekovic 26. februara 2019. 26. februara 2019.


Osam bodova na trećem testu samo ove godine : Nadlanu.com\nObjavljeno 28. nov 2013. / 13:11:50\nPomoćnik ministra prosvete Ljubiša Antonijević kaže da će kombinovani, treći test na završnom ispitu samo ove godine nositi osam bodova, a da će već od naredne godine biti vraćeno na 10 bodova.\nAntonijević je, gostujući u Jutarnjem programu RTS-a, rekao da je kombinovani test iz istorije, geografije, biologije, hemije, fizike, deo probnog testiranja u poslednje tri godine i da to za decu, nastavnike i roditelje nije novina, a ove godine se zvanično uvodi kao deo završnog ispita.\nNaglasio je da će samo ove godine srpski i matematika nositi po 16 bodova, a završni osam bodova, a da će već od naredne godine biti vraćeno i prilagođeno odluci Nacionalnog prosvetnog saveta, a to je da matematika i srpski nose po 15 bodova, a kombinovani test 10 bodova.\nAntonijević je rekao da se još ne zna koliko će pitanja imati kombinovani test, kao i da se još ne zna datum testiranja za malu maturu, ali da će to sve biti definisano pravilnikom koji će biti donet do Nove godine.\nDo Nove godine će biti završene i zbirke zadata, dodao je Antonijević, koje će pomoći osnovcima da se pripreme za testiranja na završnom ispitu.\n"Testovi će nositi 40 bodova i uspeh iz srednje škole 60 bodova. Osvajači medalja na takmičenjima imaće dodatni broj bodova", naglasio je Antonijević.\nPomoćnik ministra je rekao da je uvođenjem završnog ispita zaokružen jedan ciklus, jer se sada može proveriti nivo znanja učenika nakon osmogodišnjeg školovanja.\nIstakao je da se radi na tome da se ne ponovi ono što se desilo prošle godine - krađa testova.\n"Imaćemo podršku Ministarstva telekomunikacija i MUP-a u obezbeđivanju pripreme testova, da se ne ponovi ono što se desilo prošle godine", rekao je Antonijević.


Bečejski mozaik 27 januar 2020\nPročitana su imena 208 ubijenih Srba, Jevreja i Roma koja su uklesana na spomen ploču na vidikovcu kraj Tise. U Bečeju su u ledenu Tisu bačena tela 128 muškaraca, 86 žena, 19 starih i 15 dece.\nBlizu 4.000 tela iz Južne Bačke 1942. godine odnele su struje Tise i Dunava – to je bio krvavi rezultat Hortijevih fašista od 4. do 28. januara 1942.\nNakon odavanja pošte žrtvama i čitanja imena ubijenih, u ime organizatora komemoracije, lokalne samouprave, predsednik opštine Dragan Tošić je rekao da „postoje datumi koji nisu samo deo istorije sećanja nas koji živimo u Bečeju, već velika životna lekcija za sve generacije. Ovaj datum nas uči da ne dozvolimo da se ikada više ponovi fašističko bezumlje. Prošlo je 78 godina od tada kada su fašističke horde marširale kroz naš Bečej nanoseći nam tugu koja se ne leči. (…) Od istorije ne možemo sakriti pogled, a poverenje je suština onog zbog čega smo danas ovde zajedno. Pored poverenja je bila potrebna iskrena želja i nada da smo kao ljudi, kao pripadnici različitih nacija i vera spremni da se zajedno poklonimo pred žrtvama (…) Naš zadatak je da budućim naraštajima približimo ideju tolerancije i mira kako se ta strašna tragedija nikada ne bi ponovila, da ih učimo vrednostima antifašizma, da ih učimo da cene mir i da je sloboda svetinja. Ljubav, poštovanje, zajedništvo i uvažavanje različitosti moraju uvek biti matrica našeg ponašanja“.\nPredstavnik Saveza jevrejskih opština Srbije Fedor Fišl rekao je da je teško ovaj dan nazvati danom, „bio je dan maglovite guste tame, najdubljih ponora oslobođenog zla“… Kazao je da je na bečejskom poprištu smrti stradalo „oko 300 žrtava, svetih žrtava, samo zato što su bili Srbi i Jevreji, setimo se i naših Roma stradalnika koji su nakon Drugog svetskog rata na svim prostorima bivše Jugoslavije delili sa nama tragičnu, stradalničku sudbinu. Setimo se isto tako da je danas Međunarodni dan sećanja na žrtve Holokausta, da ne spominjemo milione Jevreja i načine njihovog uništenja, setimo se samo da mala devojčica na putu do obdaništa sa svojom majkom nasuprot svojoj drugarici koja nije Jevrejka, neće sresti nijednog od svojih ujaka, stričeva, tetaka, baka i deka“.\nU ime SUBNOR malobrojnim prisutnima na vidikovcu obratila se Jelena Češljević koja je rekla da su „ovom teroru i ubistvima prethodila streljanja članova SKOJ-a i partije sprovedena 11. novembra 1941. i 20. januara 1942. godine. Za sprovođenje racije okupator je izabrao najkrvoločnije ljude. Fašisti su raciju započeli 4. januara u Šajkašu, a završili je 27. januara ovde u Bečeju. Krvavi pogrom nad srpskim i jevrejskim stanovništvom predstavljalo je dobru osmišljenu akciju mađarskih fašista Mikloša Hortija, tako je zapisao jedan naš sugrađanin, Raša Stakić“.\nParastos su održali sveštenici Srpske pravoslavne crkve, a molitvu za ubijene govorio je i sveštenik rimokatoličke crkve.\nKomemoracija kraj Tise okončana je spuštanjem venca u vodu kanala i polaganjem venaca na spomen obeležje. Cveće su položili predstavnici lokalne samouprave, SUBNOR-a, političkih stranaka…\nPoslednji put izmenjeno 27 januar 2020\nViše iz ove kategorije « Korisnica narodne kuhinje: „Pasulj sa slaninom dugo nismo videle…“\tZagađenje u Bečeju: Danas nezdrav vazduh za srčane i plućne bolesnike i za decu »


Bez saglasnosti o kovid-pasošima: Pod kojim uslovima ćemo putovati i ko će imati prednost | Luftika\nOn je rekao da o uvođenju kovid pasoša nema saglasnosti na svetskom nivou – Svetske zdravstvene organizacije, ni Svetske turističke organizacije, kao i da će zemlje same odlučivati da li će uvesti aplikaciju koja treba da omogući brže putovanje.\nKorona virus: Dok se u Srbiji razmatra uvođenje Kovid sertikfikata,…\nKorona virus: Stroža kontrola mera u Srbiji, u Hrvatskoj se uvode kovid…\n“U ovom trenutku je realnije uvođenje sertifikata o vakcinaciji. Naši građani koji su se vakcinisali dobili su potvrde o vakcinaciji koje su dvojezične na engleskom i srpskom. Sertifikat o vakcinaciji će biti prednost prilikom putovanja”, rekao je Seničić.\n“Bitno je da ste vakcinisani, bez obzira kojom vakcinom, bar u ovom trenutku tako izgleda”, rekao je on, a preneo Mondo.\noznakekovid pasoš potvrda o vakcinaciji putovanja szo\nErik Klepton odbija da svira koncerte na kojima se zahteva dokaz o vakcinaciji\nStigao Digitalni zeleni sertifikat, beleži sve osim kilograma\nVerovali ili ne: I pre 120 godina su izdavali lažne potvrde o vakcinaciji


Ponovo razogovori o uspostavljanje direktne avio linije izmedju Niša i Egipta\nAmbasador Egipta u Srbiji i lokalne vlasti izrazili želju za uspostavljanje direktne avio-linije ovog puta između Niša i letovališta Šarm el Šeik - medjutim kao i do sada, sada je sve u rukama Beograda\nAir Cairo, Foto: C. Lofting\nAmbasador Egipta i lokalne vlasti izrazili interesovanje za uspostavljanjem direktnih letova između aerodroma Konstantin Veliki u Nišu i aerodroma u Šarm el Šeiku, što bi znatno olakšalo dolazak kako srpskih turista, tako i egipatskih turista u Srbiju.\nOvo je treći pokušaj uspostavljanja avio saobraćaja izmedju Niša i Egipta, jer sve zavisi da li ce egipatkse avio kompanije dobiti dozvolu od Ministarstvu saobraćaja i kontroli letenja da lete na ovoj liniji.\nPodsetimo, ambasador ove zemlje je još 2019. godine nagovestio otvaranje letova iz Niša do ove zemlje, a u medjuvremenu je avio-kompaniji FlyEgypt odbijen zahtev od strane srpskih vazuhoplovnih vlasti da uspostavi liniju od Niša do Hurgade - o čemu smo ranije pisali.\nI podružnica kompanije Egipt Air, Air Cairo ranije je odbijena za obavljanje letova najavila je planove za uvođenje letova između Šarm-el-Šeika i Niša, koje je prvobitno nameravao da pokrene u leto 2019, a kada će zapravo i da li avioni iz Niša poleteti prema Egiptu najveiše zavisi od srpskih vazuhoplovnih vlasti.\nAir Cairo medjubremenu najavio je planove za uvođenje dve nove rute do Beograda i proširenje poslovanja u Srbiji. Do njega je došlo nakon razgovora između izvršnog direktora aviokompanije, Huseina Šerifa, sa Upravom civilnog vazduhoplovstva Srbije, Air Serbije i predstavnicima vlade Srbije.\nvesti iz vazduhoplovstva


Presuda Karadžiću najranije u avgustu 2013. – Nadlanu.com\nHAG, 3. septembra 2010. (Beta) - Izricanje presude Radovanu Karadžiću pred Haškim tribunalom biće moguće najranije u avgustu 2013. godine, ako se suđenje nastavi sadašnjim tempom, upozorio je u petak predsedavajući sudija O Gon Kvon.\n"Ako nastavimo sadašnjim tempom, uz uvođenje petodnevne radne nedelje u oktobru, izvođenje dokaza biće okončano u januaru 2013. Optimistički gledano, biće potrebno još šest do osam meseci za završne podneske i reči, te odlučivanje. Presuda bi tada mogla biti izrečena između avgusta 2013. i aprila 2014", kazao je sudija Kvon.\nPredsedavajući sudija je naglasio da je procena pretresnog veća uoči suđenja da bi presuda mogla biti izrečena do kraja 2012. bila "suviše optimistička".\n"Pretresno veće je zabrinuto da bi suđenje moglo potrajati četiri godine ili više", kazao je Kvon, podsećajući da je veće pre početka procesa ocenilo da je suđenjima dužim od tri godine teško upravljati.\nKaradžićev pravni savetnik Piter Robinson naznačio je da je i nova procena sudija "suviše optimistička", precizirajući da je tužilaštvo u dosadašnja četiri meseca suđenja izvelo samo 14 odsto svojih dokaza.


Kostović: Paradoks - FBiH slavi praznike koji poništavaju jedni druge - FILTER\nKostović: Paradoks – FBiH slavi praznike koji poništavaju jedni druge\nUporno insistiranje političkog Sarajeva da 25. novembar slavi kao takozvani dan državnosti BiH predstavlja svojevrsni paradoks, jer se na taj način u Federaciji BiH /FBiH/ kao “državni” praznici slave događaji koji poništavaju jedni druge, rekao je Srni istoričar iz Istočnog Sarajeva Aleksandar Kostović.\n“Preteča današnje Parlamentarne skupštine BiH bilo je predstavničko, zakonodavno i izvršno tijelo Narodnooslobodilačkog pokreta u BiH, ZAVNOBiH”, podsjeća Kostović.\nNe uzimajući u obzir legitimitet tog tijela koji je upitan, kaže Kostović, činjenica je da su 25. novembra 1943. usvojeni postulati na kojima je kasnije počivala Socijalistička Republika BiH, a to je da BiH nije ni srpska, ni hrvatska ni muslimanska, nego i srpska i muslimanska i hrvatska zajednica u kojoj će biti obezbijeđena puna ravnopravnost svih.\n“U isto vrijeme, u dijelu FBiH redovno slave i 1. mart 1992. godine, kada je odlučeno da će ova zemlja da počiva na preglasavanju i nepoštovanju prava onih koji budu u manjini. Ne znam kako to nazvati nego kao krizu identiteta i nemogućnost ili nesposobnost da se shvate politički procesi”, rekao je Kostović, koji je i aktuelni zamjenik načelnika opštine Istočno Novo Sarajevo.\nPomenuti datum obilježava se samo u jednom dijelu BiH, odnosno u dijelu FBiH, što se u Republici Srpskoj već duži niz godina doživljava kao jasna namjera političkog Sarajeva da se uspostavljanjem 25. novembra kao takozvanog dana državnosti BiH apsolutno diskriminiše srpski narod, kao jedan od tri konstitutivna naroda u BiH.\nPrethodna Kod 285 osoba u RS utvrđeno prisustvo virusa korona\nSledeća Cikotić optužen za zloupotrebu položaja


Banke povećavaju provizije, za opomenu 300 dinara! | MediaPortal.rs\nBanke povećavaju provizije, za opomenu 300 dinara!\nPojedine banke koriste letnju sezonu i podižu cene svojih usluga ili uvode nove provizije, pa su na primer, počele da naplaćuju slanje opomena i do 300 dinara, kažu u Udruženju za zaštitu potrošača "Efektiva".\nU Narodnoj banci Srbije podsećaju da su izmene i dopune Zakona o platnim uslugama stupile na snagu 16. juna 2018. godine i da će primena početi istekom roka od devet meseci. U "Efektivi" je Tanjugu rečeno da banke na taj način pokušavaju da nadoknade manje prihode u prvoj polovini godine. Na povećanje bankarskih provizija verovatno utiče i to što će uskoro početi primena izmena i dopuna Zakona o platnim uslugama koji treba da uvedu red u oblasti bankarskih naknada. Izmene i dopune tog zakona stupile su na snagu 16. juna 2018. i počeće da se primenjuju od 17. marta 2019. godine, a u NBS je rečeno Tanjugu da će one doneti brojne novine, prvenstveno u pogledu veće transparentnosti naknada koje naplaćuju pružaoci platnih usluga, kao i veće zaštite korisnika platnih usluga. To će, kažu, doprineti većoj transaprentnosti i uporedivosti naknada koje naplaćuju pružaoci platnih usluga, a posledično i njihovom snižavanju, s obzirom na to da je u interesu pružalaca platnih usluga da vode cenovnu politiku koja će im omogućiti konkurentnost na tržištu, kako bi privukli nove i zadržali postojeće klijente.\nTakođe, zakonom je propisano da će NBS najkasnije do 16. decembra doneti propise za sprovođenje tog zakona, a između ostalog i Listu reprezentativnih usluga. Na listi će se naći između 10 i 20 platnih usluga, onih koje korisnici platnih usluga najčešće koriste i onih koje ih izlažu najvećem trošku. Dejan Gavrilović iz Udruženja za zaštitu potrošača "Efektiva" kaže da pojedine banke koriste priliku kada je većina njihovih klijenata na odmoru i povećaju namete ili uvode nove. "U javnosti se ovih dana priča da pojedine banke počinju da naplaćuju proveru stanja na bankomatu, povećavaju cenu opomena koje šalju, naplaćuju transakcije putem e bankinga i slično. Sasvim je jasno i bilansi banaka to pokazuju da je pad prihoda od kamata, što je osnovna delatnost bankarskog sektora, toliki da banke pokušavaju da ga nadomeste na svaki drugi način".\nGavrilović navodi da klijenti tu ne mogu previše da učine, zato što to još nije suprotno zakonu i da jedino mogu da se raspitaju koja banka ima bolje uslove i promene banku. "To bi svakako bila najveća kazna za banku koja to radi. Što se tiče cena opomena, priča se da cene idu i do 300 dinara, što smatramo nepravičnom ugovornom odredbom i smatramo da banke mogu da naplaćuju opomenu, ali po realnoj ceni koštanja tog papira i njegovog slanja, ali nikako ne mogu da zarađuju na samoj opomeni", napominje Gavrilović. Kako kaže, što se tiče ostalih transakcija, njihova naplata još nije nezakonita, pa banke možda koriste taj međuprostor ili imaju neku najavu da će takve transakcije u nekom doglednom periodu biti zabranjene i pokušavaju da nadomeste pad osnovnog prihoda na kamatama.\nGavrilović navodi da banke kalkulišu i sa tim da je svest građana na nivou da će većina da kaže - dobro, to i nije neki novac, sad mi je mnogo teže da otvaram e-banking u nekoj drugoj banci i bolje da ostanem tu i platim. Prema njegovim rečima, NBS ne može da ograničava cenu, ali može da definiše šta može da se naplaćuje, a šta ne. U Narodnoj banci Srbije podsećaju da su izmene i dopune Zakona o platnim uslugama stupile na snagu 16. juna 2018. godine i da će primena početi istekom roka od devet meseci, osim odredaba članova 28. do 30. tog zakona koje će se primenjivati od dana pristupanja Srbije EU. U NBS je rečeno Tanjugu da je rok od devet meseci ostavljen kako bi pružaoci platnih usluga usaglasili poslovanje sa novim zakonskim odredbama i da je taj rok ocenjen kao adekvatan sa aspekta pružalaca platnih usluga i aspekta korisnika platnih usluga, u čijem je interesu da primena zakona počne što pre. Novim zakonskim rešenjem se korisnicima platnih usluga omogućava da kroz standardizaciju terminologije bolje razumeju terminologiju pružalaca platnih usluga. Korisnici će moći lakše da uporede ponudu i tarife različitih pružalaca platnih usluga, bez bojazni da će nešto prevideti zbog nerazumevanja stručnih ili raznorodnih termina. Lista reprezentativnih usluga će biti ista za sve pružaoce platnih usluga i oni će biti dužni da je, zajedno sa navedenim iznosom naknade za svaku uslugu pojedinačno, dostave korisniku u predugovornoj fazi. Pružalac platnih usluga će biti dužan da pripremi Pregled usluga i naknada povezanih s platnim računom, dokument koji sadrži spisak usluga s pomenute liste reprezentativnih usluga koje pružalac platnih usluga ima u ponudi i podatke o pojedinačnoj naknadi za svaku takvu uslugu. Sadržaj i formu tog pregleda propisaće NBS kako bi Pregledi usluga i naknada povezanih s platnim računom imali istu formu kod svih pružalaca platnih usluga i bili lako uporedivi. Pružalac platnih usluga će biti dužan i da najmanje jednom godišnje dostavi korisniku izveštaj o svim naplaćenim naknadama za usluge povezane sa njegovim platnim računom.\nObaveza informisanja korisnika platnih usluga o iznosu naplaćenih naknada za pružanje platnih usluga je utvrđena još 2014. godine, kada je na predlog Narodne banke Srbije usvojen Zakon o platnim uslugama. Pružalac platnih usluga dužan je da platiocu - klijentu na njegov zahtev, bez naknade, jednom mesečno na papiru dostavlja informacije o pojedinačnim izvršenim platnim transakcijama. Nova zakonska odredba o obaveznom godišnjem izveštavanju samo omogućava korisniku platnih usluga da ima uvid u godišnji zbirni iznos naplaćenih naknada po pojedinačnim uslugama i zbirno za sve usluge. Tako može da stekne sliku o tome koliko novca godišnje zbirno izdvaja za plaćanje pojedinačnih različitih naknada za usluge povezane s platnim računom. NBS je zakonom ovlašćena i da na internet prezentaciji objavljuje prikupljene podatke za platne usluge, minimum za one koje se nalaze na listi reprezentativnih platnih usluga, čime će se omogućiti da na jednom mestu budu pregledno date sve usluge sa te liste i naknade koje različiti pružaoci platnih usluga naplaćuju. To će, kako objašnjavaju u NBS, biti najlakši i najbrži način da korisnik uporedi ponudu i tarife naknada kod različitih pružalaca platnih usluga i opredeli se za onog koji mu najviše odgovora. Pružaoci platnih usluga biće odgovorni za tačnost podataka objavljenih na internet prezentaciji NBS i imaće zakonsku obavezu da redovno ažuriraju ove podatke. Tako će korisnici platnih usluga imati na raspolaganju ažurne i pouzdane informacije, poručuju iz NBS.


Ilustracija akva parka\n"Tu sumu 'Italnis' je platio za zemljište na ovoj lokaciji i taj iznos je 90 odsto od ukupno uplaćene sume", rekao je Perišić novinarima. Lokacija "Lozni kalem" biće podeljena na tri dela - oko pet hektara biće namenski opredeljeno za izgradnju akva parka, tri hektara biće predviđeno za izgradnju hotela, spa i kongresnog centra, dok će sedam hektara biti namenjeno za izgradnju trgovinskog ili autlet centra.\nPrema Perišićevim rečima, očekuje se da cena koja će biti postignuta za tu lokaciju bude tri ili četiri puta veća od one koju je platio "Italnis".\nOn je napomenuo da će se od budućih investitora tražiti bankarska garancija, kao i da lokaciju privedu nameni u što kraćem roku.\nFirma "Italnis" je zemljište površine 14,94 hektara na lokaciji "Lozni kalem" kupila na javnom nadmetanju, kao jedini ponuđač, po početnoj ceni od 780 dinara po kvadratnom metru decembra 2010. godine.\nDo raskida ugovora došlo je posle produženja roka "Italnisu" da plati preostali dug od 27 miliona dinara u celosti ili u ratama, ali u iznosu od 39 miliona dinara.\n"Italnis" to nije učinio, ali su njihovi predstavnici najavili da će pokrenuti spor.\nPerišić je u nekoliko navrata rekao ranije da je grad ispunio sve zakonske uslove i da je zaštitio svoju imovinu.


Najplaćeniji sportisti sveta - Đoković na 61. mestu\n► Najplaćeniji sportisti sveta - Đoković na 61. mestu\nNabolji teniser sveta Novak Đoković za poslednjih godinu dana zaradio je 20,6 miliona dolara a sa tom sumom nalazi se na 61. mestu liste najplaćenijih sportista sveta koju je objavio magazin Forbs.\nNa prvom mestu je američki bokser Flojd Mejveder koji je zaradio 85 miliona dolara.\nNa drugom mestu sa 62 miliona dolara je takođe bokser, Meni Pakjao sa Filipina, koji je nedavno odlukom sudija ostao bez WBO titule u velter kategoriji.\nSlede Tajger Vuds (59,4), košarkaš Majamija Lebron Džejms (53) i švajcarski teniser Rodžer Federer sa 52,7 miliona.\nIako je imao jednu od najuspešnijih godina u istoriji tenisa, Ðoković je zauzeo 61. mesto sa zarađenih 20,6 miliona dolara. Osvojio je tri gren slema, a samo od nagrada na turnirima inaskirao je 12,6 miliona.\nRadulović: Prikupljamo potpise, verovali smo iskreno u bojkot\nPredsednik Dosta je bilo (DJB) Saša Radulović saopštio je danas da taj pokret prikuplja potpise potrebne za osnivanje stranke i za izlazak na izbore, kao i da će konačnu odluku o tome da li...


Ričmond Boaći oprostio Zvezdi veći deo dugovanja? – Sport\nFudbaler Ričmond Boaći rastao se sa Crvenom zvezdom i oprostio je veći deo dugovanja, potvrđeno je danas iz kluba ceveno-belih. Još nije poznato u kom klubu će Boaći nastaviti karijeru a za njegov dolazak je zainteresovano nekoliko klubova.\nOfanzivac iz Gane se rastao sa Crvenom zvezdom i odlučio je da klubu otpiše deo finansijskih dugovanja i ta odluka je danas i zvanično potvrđena u klubu.\n„Boaći se rastao sa klubom uz oprost većeg dela duga, uvažavajući trenutnu situaciju. Drago nam je što igrači Zvezde imaju visoku svest prema trenutnoj sitauciji i velikim gubicima kojima su izloženi svi fudbalski klubovi“, rekli su iz Zvezde u pisanoj izjavi.\nDomaći fudbal, Fudbal, VestiFK Crvena zvezda, Ričmond Boaći


Radulović: Reforme zavise od političke volje - ebart\n22. Januar 2014. godine\nMinistar privrede Saša Radulović izjavio je danas da od seta reformskih zakona u koje spadaju novi zakon o privatizaciji, izmene Zakona o stečaju i još dva prateća zakona zavisi sudbina svih reformi u Srbiji, ali da će ako se njihovo usvajanje odloži to biti pouzdan signal da se od reformi odustalo i da za njih ne postoji politička volja.\nOn je u intervjuu za list ''Danas'', istakao da se još čeka da Vlada predloži zakazivanje vanredne sednice Skupštine, na kojoj bi se raspravljalo o ovim zakonima koje je Vlada utvrdila 30. decembra 2013. godine, ocenjujući da to treba gledati u kontekstu političke volje za sprovođenje reformi i u kontekstu izbora o kojima se govori.\n- Ako zakoni ne prođu pre izbora, to znači da ne postoji nikakva politička volja da se uvede red u čitav taj spektar. Ako prođu, to znači da politička volja postoji. Interesne grupe koje su najugroženije su i najglasnije, tako da političari misle da im se ne isplati da govore o reformama - istakao je Radulović.\nOn je istakao da se na pitanju prolaska tih zakona i zakona o radu lome reforme u Srbiji i da će se po tome videti da li postoji politička volja da se razvlaste političke stranke i da konačno institucije sistema dobiju da rade svoj posao bez takvih uticaja.\nZakoni su prošli vladu\nNa pitanje da li se prvi potrpedsednik vlade Aleksandar Vučić lomi da to prihvati ili koalicioni partneri, Radulović kaže - "svi", ali da on priznaje samo jednu podršku: zakoni su prošli vladu. Radulović je naglasio da njegovo Ministarstvo radi na tome da se proces "otkoči", i da za ovaj posao ima podršku građana.\n- Ne mogu interesne grupe da kroje kapu svim građanima Srbije. Političari moraju da nauče da ne mogu da rade samo popularne stvari i da u isto vreme pričaju o reformama. Mora nekada nešto i stvarno da se uradi - poručio je ministar.\nDočekani "na nož"\nNa pitanje zašto je gotovo sve što je izašlo iz Ministarstva privrede dočekano "na nož" ili od političkih partija, sindikata ili drugih interesnih grupa, ministar ocenjuje da postoji velika potreba da se reforme diskredituju i za to se koristi svaka prilika.\nRadulović je, kako je istakao prihvatio poziciju ministra privrede da bi sproveo neke reforme, i da ne odustaje, iako bi mu bilo najlakše bilo da ništa ne menja, da se ne pelja oko Zakona o radu i da to ostavi samo Ministarstvu rada.\n- Nama su potrebne duboke reforme. Mi imamo sistem sa ogromnim brojem parazita koji žive na leđima društva i koji su toliko porasli da jedu zdravo tkivo i mi kao društvo propadamo. Te parazite reforme pogađaju i to je razlog za ovoliko veliki otpor - smatra Radulović.\nOdbacujući kriktike povodom novog modela privatizacije Radulović je naveo da je neverovatno da su preduzeća već 10 godina u restrukturiranju, a da popisi imovine, hipoteke i drugi podaci nigde nisu bili evidentirani i da ih Agencija za privatizaciju nije imala.\n- Ali, i to je bio jedan od pokušaja da se reforme diskredituju - ocenio je on, ukazujući da posao ministra nije da otvara radna mesta niti da vuče investitore za rukav, već to mora radi rukovodstvo firme i institucije koje su osnovane za taj posao, kao što je SIEPA.\n- Posao Ministarstva je da stvori pravni okvir, da uredi institucije da nezavisno rade svoj posao i da nadzire taj sistem - smatra Radulović.\nOn je odbacio tvrdnje da firme koje treba da budu privatizovane dovodi u predstečajni postupak, navodeći da se te firme dovode u zdravo stanje koristeći mehanizam iz Zakona o stečaju, takozvani unapred pripremljeni plan reorganizacije, koji na uređen način radi restrukturiranje, poštujući sva prava poverilaca.\nUnutar Ministarstva privrede svaka institucija radi na način kako je to i potrebno, rekao je Radulović i dodao da kada je reč o agencijama koje su pod ingerencijom Ministarstva privrede, može da kaže da ko god dobro radi svoj posao, nema nijednog razloga da ne ostane na toj poziciji.\nRadulović kaže i da je od oktobra do danas zabeležen dalji pad poreskih prihoda koji se nastavlja iz meseca u mesec. Ministar smatra da je Srbija zemlja koja je godinama gradila loš kredibilitet, jer nije urađeno, ono što je rečeno da će biti urađeno, pa je, kako je naveo, oko Kosova i rešavanja tog problema izgrađen kredibilitet, a na ekonomskoj strani nije.\nOn izražava sumnju i da bi budžet mogao da bude premašen ukoliko se ne ostvare dodatne mere, ali da ministar finansija Lazar Krstić ima drugačiju poziciju.\nMinistar je uveren i da će doći do jačanja nekih industrija ukoliko se usvoje zakoni koje predlaže, ali ističe da ne veruje u plansku privredu u kojoj se država posvećuje nekom sektoru, već u model u kome država napravi pravi sistem, dobro okruženje za finansiranje projekata, a sami privrednici će razvijati one grane koje su u Srbiji perspektivne.\nReformama do preporoda\nOn je naveo da država u ovom trenutku ima veliku ulogu, jer je vlasnik 153 firme koje su uglavnom iz industrije i da veruje u njihovu budućnost.\n- One su propale, ne zato što su bile loše, nego zato što smo mi bili neodgovorni. I posao države je u takvoj situaciji da uvede dobro korporativno upravljanje, a ako uz to uvedemo i red u javna preduzeća, ako iz njih izbacimo političke stranke, socijalnu politiku, ako sprovedemo poresku reformu, ja sam potpuno uveren da će to dovesti do ekonomskog preporoda Srbije – naveo je Radulović.\n. Mislim da je pronalaženje partnera za ova preduzeća pravi magnet i za ostale investitore i ja tu ne pravim razliku između stranih i domaćih. To ne znači da se nećemo baviti drugim pitanjima, ali moraju da se znaju prioriteti. Ja duboko verujem da sva ta preduzeća, IMT, IMR, Ikarbus, FAP, imaju budućnost, a ona im se u ovom trenutku vezuje za reforme - rekao je on i istakao da će se, ako reforme pokrenemo ove godine, prvi veliki rezultati biti vidljivi 2015.\nUpitan da li osniva svoju partiju, ministar kaže da to nije na dnevnom redu.\nFoto: Blic/O. Bunić


Britanski premijer Kameron u poseti SAD\nAmerički predsednik Barak Obama i britanski premijer Dejvid Kameron zajednički su kritikovali oslobađanje Libijca osuđenog za obaranje putničkog aviona iznad Lokerbija u Škotskoj, 1988. godine.\nTokom prve zvanične posete novog britanskog lidera Vašingtonu, Obama je u Beloj kući rekao da bi voleo da dobije novo objašnjenje razloga zbog kojih su škotske vlasti prošle godine oslobodile Abdela Baseta Alija al-Megrahija. Lekari su u to vreme tvrdili da je Megrahiju, obolelom od raka, ostalo nekoliko meseci života. Obama je rekao da je to oslobađanje „loša odluka“, suprotna načinu na koji bi teroristi trebalo da se tretiraju, koja ne odražava neverovatan bol porodica 270 ljudi koji su poginuli u tom bombaškom napadu. On je dodao da je uveren da će britanska vlada objaviti sve relevantne činjenice o tom slučaju.\nKameron se saglasio da je oslobađanje loša odluka i opisao Megrahija kao podmuklog zlikovca i masovnog ubicu.\nAmerički predsednik i britanski premijer su razgovarali i o globalnoj ekonomiji, Iranu, Avganistanu i izraelsko-palestinskom konfliktu. Kameron je izjavio da bi voleo da se britanske trupe vrate iz Avganistana najdalje do 2015. Predsednik Obama je kao rok za početak povlačenja američkih trupa odredio jul 2011, ali je naglasio da će proces biti postepen.\nKameron do kraja dana treba da se sastane i sa četiri američka senatora koji optužuju naftnu kompaniju „Britiš petroleum“ da je vršila pritisak na Škotsku da oslobodi Megrahija, da bi sklopila ugovor za Libijom o eksploataciji nafte u vrednosti od 900 miliona dolara. Kameron kaže da za oslobađanje okrivljuje škotsku vladu, a ne „Britiš petroleum“.


Miloš Stanković (27) za svoje izume dobio oko 80 međunarodnih priznanja. Patentirao izum koji umesto hemikalija koristi struju visokog napona.\nMladi naučnik iz Zemuna Miloš Stanković (27) na putu je da svojim najnovijim ekološkim pronalaskom napravi revoluciju u poljoprivredi. Patentirao je izum kojim se, na osnovu regulacije visokog napona, uništavaju korov i druge štetne biljke.\nProšlog meseca za svoj naučni rad dobio je mnogobrojna međunarodna priznanja na najvišim naučnim skupovima. Na Međunarodnom sajmu pronalazaka i inovacionih tehnologija "Arhimed 2012", u Moskvi, dobio je naviše priznanje - "Zlatni orden" za kreativnost. Istovremeno, Institut za inovacije iz Irana dodelio mu je nagradu za najbolji pronalazak.\n- Moj pronalazak kojim se selektivno uništavaju samo štetni delovi biljaka, kao i korov i ambrozija, ocenjen je zaista visoko - kaže Stanković.\nPrednost ovog uređaja u odnosu na hemijske supstance je u tome što je jeftiniji, a što je još bitnije, čovekova okolina se neće zagađivati.\nMladi naučnik je za svoj celokupni naučnoistraživački rad dobio i veliko priznanje od ruske Međunarodne akademije nauka, koja ga je primila kao svog redovnog člana. Tom prilikom, osim titule akademika, starije ruske kolege su mu uručile povelju i odlikovale ga ordenom "Vitez nauke".\nStanković je svoj naučnoistraživački rad uglavnom usmerio na probleme u vezi sa zagađenjem životne sredine. Patentirao je partikularni elektrostatički filter koji se ugrađuje u motorna vozila i elektrostatički prečistač za otklanjanje aerozagađenja u fabričkim postrojenjima. Dva naučna rada su mu objavljena u međunarodnim časopisima, gde dokazuje da se tečnost može prečistiti uz pomoć pritiska.\nTokom svoje desetogodišnje karijere ovaj Zemunac je dobio više od osamdeset međunarodnih priznanja, a na moskovskom "Arhimedu" nagrade za ekološke patente osvajao je 2005, 2008. i 2010. godine.\nAuspuh ga proslavio\nSvetsku slavu, nagrade i mnogobrojna priznanja Miloš Stanković je stekao zahvaljujući patentu eko-auspuha.\n- Pronalazak se ugrađuje u motorna vozila na kraju izduvne grane. Njegovom primenom apsorbuje se ugljen-dioksid, gas koji je jedan od najvećih uzročnika efekta staklene bašte. Filter koji se nalazi u loncu auspuha može lako i praktično da se zameni - kaže Stanković, i objašnjava da iskorišćeni apsorberi koji se nalaze u filteru mogu da se upotrebe kao đubrivo ili u fabrici za proizvodnju cementa.


RTCG - Radio Televizija Crne Gore - Nacionalni javni servis :: Politika :: Jasavić: Pokrenuti novu istragu / print=true\nAFERA SNIMAK 28. 02. 2013. 14:20 >> 14:22 0\nJasavić: Pokrenuti novu istragu\nTužilaštvo mora da pokrene novu istragu u slučaju Snimak, koja će biti efikasna i djelotvorna, za razliku od prethodne, kazala je poslanik Pozitivne Crne Gore Azra Jasavić.\n“A ukoliko imamo u vidu retoriku premijera jasno je da je manevarski prostor Tužilaštva još suženiji, jer je politički pritisak tim izjavama još veći”, rekla je Jasavić agenciji MINA.\nIzjave premijera Mila Đukanovića koji je kazao da Demokratska partija socijalista (DPS) ne zloupotrebljava vlast i ne krši zakon zapošljavanjem svojih članova, Jasavić smatra jasnom porukom nadležnima da u slučaju aktuelne afere ništa ne preduzima.\n“Ovakve izjave samo dodatno povećavaju pritisak na nadležne da i dalje nastave da ignorišu sopstvene obaveze, i da ne rade svoj posao u javnom interesu. Izjava lidera DPS apsolutno ne čudi, s obzirom da se godinama služi potpuno istom taktikom kada god dokazi i činjenice ukazuju na zloupotrebe koje čini partije čiji je predsjednik”, rekla je Jasavić.\nKako je navela, usljed nedostaka bilo kakvog alibija, afera krivično pravnog karaktera, za lidera DPS-a postaje sredstvo za politički obračun.\n“Za njega je važno da se optuži opozicija, iako su akteri afere članovi predsjedništva i Glavnog odbora njegove stranke. Ovolika doza cinizma je uvredljiva za svakog zdravo razumnog građanina Crne Gore”, kazala je Jasavić.\nOna smatra da ono što se čulo na objavljenim audio-snimcima sa sjednica DPS-a, mogu biti redovne aktivnosti partije koja se ne zalaže za javni interes i čije je shvatanje demokratije izopačeno.\nPrema njenim riječima, nije problem što DPS brine o svom članstvu, već što tu "brigu" obavlja na nezakonit način, zloupotrebljavajući novac građana.\nUpitana kako ocjenjuje dosadašnju reakcju opozicije povodom afere Snimak i da li smatra da je vrijeme za novi sastanak po tom pitanju, Jasavić je kazala da komunikacija postoji, i da očekuje da se svi akteri društva aktivno uključe u taj proces.


Vesti online / Sport / Fudbal / Vazura: Tavamba ostaje u Partizanu\nVazura: Tavamba ostaje u Partizanu\nBilo je najava da bi Leandre Tavamba mogao da napusti Partizan posle eliminacije od Viktorije Plzen, ali će stasiti Kamerunac, ipak, ostati u Humskoj.\nDo leta u Humskoj: Leandre Tavamba\nAko je bilo ponuda iz Kine u finišu prelaznog roka na Dalekom istoku, čelnici srpskog prvaka su ih odbili.\n- Tavamba ostaje u Partizanu - rekao je Miloš Vazura za Sportski Žurnal.\nTako će Kamerunac ostati u Humskoj barem do kraja sezone, pogotovo što Parni Valjak sada ionako ne bi mogao da dovede novog napadača.\nFUDBAL Tavamba: Suma je dobar, ali ne zna jezike!\nFUDBAL Tavamba: Ne razmišljamo o penalima, ali smo spremni\nFUDBAL Vazura: U Partizanu niko ne štrajkuje...


Odalović: Ako Vesli Klark neće da se izvini Srbiji, neka se izvini Albancima koje je NATO pobio | Radio Kosovska Mitrovica\nOdalović: Ako Vesli Klark neće da se izvini Srbiji, neka se izvini Albancima koje je NATO pobio\n9. July, 2021 08:40 |\nU fokusu rada Komisije za nestala lica je nalaženje tela šest vojnika sahranjenih na Košarama. Pedsednik Komisije Veljko Odalović rekao je za RTS da očekuje da će, bez obzira na neke političke izjave u poslednje vreme, ipak početi da pretražuju lokacije. General Vesli Klark nema čime da se hvali, poručio je Odalović.\n“Ovo je otišlo u drugu krajnost, ne želim da pričam o njihovim insitucijama, svaka čast čoveku koji je imao hrabrosti da je obiđe. Nadam se da će posle svih pritisaka i kampanja koje se vode sa obe strane – da se njena agonija zaustavi, i druga, onih nevladinih organizacija koji su se skupili i digli glas protiv Srpkinje koja nikog ne ugrožava – reagovati međunarodna zajednica”, kaže Odalović.\nGovoreći o slučaju “Košare” – radi se na pronalaženju tela šest vojnika, Odalović je rekao da je lokacija Košara jedna od deset zahteva koje smo intenzivirali zadnjih nekoliko godina i predali Prištini kroz mehnaizam radne grupe, Međunarodnog komiteta Crvenog krsta.\n“Očekujem da bez obzira na neke političke i neke druge izjave u poslednje vreme, mislim na izjavu Kurtija, da će se ipak ovo početi da se dešava, počećemo lokacije da pretražujemo. Naravno to je poruka da su sve druge lokacije na bilo kom delu tema o kojoj smo sprmeni da razgovaramo”, kaže on.\n“Tražili smo da se lokacija proveri i ako se nađu posmrtni ostaci predaju porodici. To je civilizacijska i humanitarna tema, svako ima pravo na dostojnu sahranu, imaju pravo da znaju ko je odgovoran za zločine nad njima”, kaže Odalović.\n“Moramo imati isti odnos i baviti se žrtvama, bez različitosti, ne možemo ignorisati činjenicu, moramo se suočavati sa zločinima, jer svaka otvorena grobnica je trag ka počiniocima zločina, to malo brine Prištinu u ovom trenutku”, podvukao je Odalović.\nGovoreći o izjavi generala Veslija Klarka koji se hvali zločinom na KiM, Odalović kaže da ako on kaže da je Kosovo najbolja stvar koju je radio sa Bilom Klintonom, a ono što se desilo na KiM je jedan od najvećih zločina koji su počinili sa još jednom grupom – nema čime da se hvali.\n“Uz sve ono što se dešavalo 90-tih i kampanje vođene po raznim linijama, od formiranja ad hok Tribunala koji je bio pripremljen da presuđuje i potvrđuje odgovortnost onih protiv kojih se 19 zemalja podiglo sve što je moglo da podigne od aviona, nemaju čime da se hvale”, rekao je on.\n“Ja bih rekao da bi Klark ako neće da se izvini Srbima, srpskim žrtavama, Srbiji za ono što je počinio, neka ode da se izvini Albancima koji su izginuli i bili kolateralna šteta pod njegovim komandom, onima u Koriši, onima koji su izginuli na mostu u Lužanu, na Savinim vodama”, rekao je Odalović.\nVažno je da kosovski Albanci znaju a nemaju snage da progovore – da Kosovo i Metohiju oni koji su tada komandovali i donosili teške odluke smatraju svojim plenom, ukazao je Odalović.\n“Kosovski Albanci su taoci, najbolja potvrda je izjava Osmanijeve da ako Srbija preduzme bilo kakvu aktivnost, njih će braniti SAD. Kosovski Albanci moraju da znaju da će doći trenutak da će SAD da im se zahvale, bolje da se vrate dijalogu, da traže rešenja i rešavaju pitanja, da budemo neko ko ima budućnost, ovako idu sve niže”, zaključio je Odalović.


Hadžiju: Ključno pitanje za novu vladu biće dijalog Srbije i Kosova - Kosovo Online\nHadžiju: Ključno pitanje za novu vladu biće dijalog Srbije i Kosova\n10. Januar 2021. • 15:51\nJedno od ključnih pitanja za sledeću vladu, koja će proizaći iz izbora 14. februara, biće finalizacija dijaloga sa Srbijom, jer bez postizanja sporazuma sa Srbijom, koji bi obezbedio uzajamno priznanje, Kosovo neće moći da napreduje u procesu konsolidacije kao nezavisna država u međunarodnoj areni.\nDa stvar bude gora, dalje produžavanje ovog sporazuma ne samo da ometa, već rizikuje da dodatno oslabi položaj Kosova.\nTokom skoro 70 godina pregovora između Palestine i Izraela, položaj Palestine se sve više umanjuje. Palestina je do danas ostala bez punog međunarodnog priznanja i bez sedišta u UN.\nU slučaju Kosova, dijalog bez dogovora ne samo da sprečava konsolidaciju Kosova na međunarodnoj sceni, već svakim danom sve više i više upija izvanrednu energiju u domaću političku i socijalnu sferu.\nStoga bi nam u unutrašnjoj politici zaključivanje ovog poglavlja omogućilo da svoju energiju usmerimo na druge konkretne probleme, kao što su ekonomija, zdravstvo, obrazovanje, razvoj i prosperitet.\nNaravno, postizanje sporazuma između Kosova i Srbije ne zavisi samo od volje Kosova, već i od volje Srbije. Ali, Kosovo, iako nema i ne može da kontroliše volju Srbije, može i treba da ima u rukama potpuno unutrašnje ujedinjenje po ovom pitanju.\nPoslednjih deset godina razgovora sa Srbijom, pored brojnih nesuglasica sa drugom stranom, praćene su i brojnim nesuglasicama između političkih partija na Kosovu. Ovo je prirodno umanjilo položaj Kosova u dijalogu i prouzrokovalo unutrašnju političku nestabilnost.\nZbog toga je danas, više nego ranije, potrebno potpuno ujedinjenje političkog spektra na Kosovu u susret ovom pitanju. S tim u vezi, bilo bi prikladno da političke stranke sednu i razgovaraju i postignu nacionalni konsenzus u vezi sa pristupom dijalogu.\nTako nešto bilo bi dobro učiniti pre izbora 14. februara, tako da platforma za dijalog bude objedinjena u izbornim programima svih političkih partija.\nTime bi Kosovo ojačalo svoju poziciju u odnosu na drugu pregovaračku stranu (Srbiju), ali i u odnosu na stranu koja posreduje (EU i SAD).\nŠtaviše, ovaj nacionalni konsenzus bi izbegao nepotrebne društvene i političke rasprave na Kosovu oko toga ko su patriote, a ko izdajnici.\nShodno tome, izbegla bi se dalja socijalna i politička polarizacija u zemlji, barem u vezi sa ovim pitanjem.\nNa kraju, sporazum sa Srbijom je nacionalni interes i ne može se uspešno finalizovati bez nacionalnog pomirenja.\nPiše Ešeref Hadžiju, bivši konzul Kosova u Kataru\nBriselski dijalog Vlada Kosova političke stranke sporazumi\nLjuši: Osmani ne može da predstavlja Prištinu u dijalogu, put u Brisel je greška


Sve publikacije, Rod i bezbednost broj 01\nVaša lokacija / Beogradski centar za bezbednosnu politiku / Publikacije / Sve publikacije / Rod i bezbednost broj 01 /\nBroj preuzimanja: 770\nUrednice specijalizovanog biltena Rod i bezbednost su istraživačice BCBP Gorana Odanović i Maja Bjeloš, a autori tekstova su saradnice organizacije.\nU rubrici „Žene u sektoru bezbednosti“ obrađuju se tema izrade metodologije za merenje sprovođenja NAP za primenu rezolucije 1325 SBUN u Srbiji. Čitaoci će moći da saznaju i na koji način je moguće povećati broj žena na političkoj sceni u Srbiji, kao i o razlozima za porast interesovanja za prijem u Vojnu akademiju. Poseban tekst je posvećen analizi jednogodišnjeg rada Poverenice za ravnopravnost.\nU delu „Bezbednosne institucije i rodna ravnopravnost“ pokriva se tema života žena u zatvorima, zatim zastupljenosti homofobije u Srbiji, kao i kakav je život žrtava trgovine ljudima.\nNakon toga predstavljamo istraživanje javnog mnjenja o rodnoj ravnopravnosti u Srbiji. Na kraju, u rubrici „Rod i reforma sekora bezbednosti u svetu“ pišemo o odluci Vrhovni sud Pakistana da se uvede izdavanje ličnih isprava osobama koje ne žele da se izjašnjavaju ni kao muškarci niti kao žene.


Šta se dešava ako izlazite na ponovljene izbore, a nemate masku sa sobom - Telegraf.rs\n01/07/20 | 11:15 ≫ 12:27\nŠta se dešava ako izlazite na ponovljene izbore, a nemate masku sa sobom\nS obzirom da je pandemija korona virusa još aktuelna, a poslednjih dana epidemiološka situacija je i pogoršana mere koje su važile na izborima u nedelju, 21. juna, važe i danas\nKako je ranije saopštio RIK, štampaće se ukupno 204.027 glasačkih lističa za 203.012 birača, što je konačan broj uz obaveznu rezervu od 0,5 odsto.\nS obzirom da je pandemija korona virusa još aktuelna, a poslednjih dana epidemiološka situacija je i pogoršana mere koje su važile na izborima u nedelju, 21. juna, važe i danas - Foto: Tanjug/Dragan Kujundžić\nZaštita na biralištima: Maske i dalje obavezne\nS obzirom da je pandemija korona virusa još aktuelna, a poslednjih dana epidemiološka situacija je i pogoršana mere koje su važile na izborima u nedelju, 21. juna, važe i danas.\nBiračima se preporučuje nošenje zaštitne maske na biračkim mestima, a za sve one koji na glasanje dođu na isto maske su obezbežene. Fizička distanca između birača i članova biračkih odbora treba da bude i dalje najmanje jedan metar, a maska se skida samo radi utvrđivanja identiteta - na kratko.\nU fabrici u Šapcu potvrđena 73 slučaja korona virusa


Umesto hotela futurističkog izgleda, na mestu nekadašnje fabrike Beko nići će „jednostavan“ kompleks površine oko 100.000 kvadratnih metara.\nIako je i prvobitni projekat slavne arhitektice Zahe Hadid, uprkos mnogobrojnim spekulacijama, dobio zeleno svetlo Republičkog zavoda za zaštitu spomenika kulture, on neće biti izveden. Prema novim podacima objavljenim na sajtu kompanije Lamda, od starih zdanja fabrike Beko biće zadržana glavna petospratna hala, koja će biti pretvorena u centralni deo hotelskog kompleksa s pet zvezdica, pišu Novosti.\nNovi projekat objekta na mestu fabrike Beko\nU okviru kompleksa, pored hotela biće izgrađena i robna kuća i poslovni prostori.\nPogledajte i kako će se nekadašnji zatvor na ostrvu Mamula pretvoriti u luksuzan hotel:\n#beogradska tvrdjava #hotel beko #hotel centar #lamda #projekat hotela #Zaha Hadid\nDrago mi je. njena stvaralačka agresija nije nikako za uklapanje u bilo kakvo okruženje. to je lepo u Sahari, ili sl… na sred i na dnu mora…


ARHIVA - Američka zastava ispred ambasade u Moskvi\nKremlj je u petak optužio Washington da podstiče tenzije "neprijateljskim potezima" nakon što je američka ambasada u Moskvi saopštila da smanjuje broj zaposlenih i da obustavlja izdavanje viza za većinu Rusa.\nAmbasada je saopštila da smanjuje konzularno osoblje za 75 odsto i da će od 12. maja prestati da izdaje neuseljeničke vize za putovanja koja nisu diplomatska nakon što je Rusija usvojila zakon kojim se ograničava broj Rusa zaposlenih u stranim diplomatskim misijama.\nTo znači da Rusi, koji nisu diplomate ili ne traže zelenu kartu, neće više moći da u sovjoj zemlji podnesu zahtjev za vizu za posjetu SAD u turističke ili druge svrhe, već će to morati da urade u nekoj drugoj zemlji.\nRusko Ministarstvo spoljnih poslova saopštilo je da ruski konzulati u Sjedinjenim Državama i dalje izdaju vize u roku od 10 dana uprkos tome što su i sami smanjili broj zaposlenih i poručilo da ništa ne sprječava Washington da zaposli američke državljane.\nTakođe je dodalo da je kvota za američko diplomatsko osoblje u Rusiji 455, ali da je samo 280 akreditovano što, kako se naglašava, daje Washingtonu dovoljno prostora da poveća broj zaposlenih.\nPortparol Kremlja Dmitrij Peskov rekao je da odluka američke ambasade neće imati mnogo uticaja u praksi zato što su Rusi već teško dobijali američke vize.\n"Ovdje morate da razmotrite osnovni uzrok napete situacije u našim bilateralnim odnosima. Očigledno je da svemu ovome prethode neprijateljske akcije SAD", ocijenio je Peskov i dodao da je Rusija "očekivala bolje" od prvih 100 dana administracije predsjednika Joe Bidena.\nMoskva i Washington dugo vremena se spore u pogledu niza pitanja, ali su se odnosi dodatno pogoršali nakon što je Biden u jednom intervjuu rekao da vjeruje da je ruski predsjednik Vladimir Putin "ubica".\nSjedinjene Države su ovog mjeseca uvele sankcije Rusiji zbog navodnih štetnih aktivnosti, uključujući miješanje u prošlogodišnje američke izbore, cyjber napade i "maltretiranje" susedne Ukrajine.\nMoskva je na američke sankcije uzvratila svojim kaznenim mjerama protiv SAD i odbacila kritike koje je Washington uputio zbog privođenja opozicionog lidera Alekseja Navalnog.\nProteklih nedjelja su se pogoršali i odnosi Rusije sa nekoliko država u centralnoj i istočnoj Evropi, što je dovelo do niz odluka o proterivanju diplomata.\nKada je Putin prošle nedjelje potpisao zakon kojim se ograničava zapošljavanje Rusa u stranim diplomatskim misijima, takođe je naložio vladi da sastavi spisak "neprijateljskih država" za koje će važiti restrikcije.\nPrema nacrtu, koji je objavila ruska državna televizija, na spisku će biti i Sjedinjene Države.\n"Žalimo zbog toga što su nas potezi ruske vlade primorali da broj zaposlenih u konzularnom odeljenju smanjimo za 75 odsto. Od 12. maja, američka ambasada u Moskvi će smanjiti konzularne usluge na samo hitne zahtjeve koji se tiču američkih državljana i veoma ograničen broj useljeničkih viza", saopštila je američka ambasada.\nState Department: SAD će odgovoriti ako Rusija zatvori Radio Slobodna Evropa\nKremlj: Sastanak Putina i Bidena vjerovatno u junu\nRusija odgovara na američke sankcije, protjeruje 10 diplomata\nIzvještaj obavještajnih agencija o prijetnjama SAD: Kina, Rusija, Iran, Sjeverna Koreja, klimatske promjene...\nSAD najavljuju posljedice zbog akcija Rusije\nBijela kuća: Biden će se sastati sa Putinom "kada za to dođe vrijeme"\nSAD: Rusija povlači ambasadora nakon Bidenovih komentara\nSAD: Rusija i Iran miješali su se u novembarske izbore. Kina se držala po strani\nBijela kuća svjesna ruskih dezinformacija u vezi sa vakcinama\nSAD uvode sankcije Rusima zbog Navalnog


Otkriven je glavni razlog zbog kojeg ljudi imaju sve manje djece - Republika\nHome Lifestyle Bebe i roditelji Otkriven je glavni razlog zbog kojeg ljudi imaju sve manje djece\nOtkriven je glavni razlog zbog kojeg ljudi imaju sve manje djece\nSve je manji broj ljudi koji odlučuju imati djecu. Brojka rođenih rekordno nisko je pala ove godine u Americi, a razlog je jasan – djeca su skupa.\nTvrtka Morning Consult provela je istraživanje za New York Times u kojem je okupila 1845 odraslih osoba u dobi između 20 i 45 godina. Najviše ispitanih koji su odgovorili kako su odlučili imati manje djece u odnosu na njima idealnu brojku, naveli su troškove kao glavni razlog. Točnije, četiri od pet glavnih faktora koji ih sprječavaju da imaju više djece su povezani s novcem.\nIako ovo istraživanje otkriva kako su danas ljudi financijski nesigurni što proizlazi iz ekonomske nestabilnosti, otkriveno je i kako žene imaju veću neovisnost u smislu da je odgoj danas izbor, a ne nešto nametnuto.Kod najvećeg broja ispitanika koji ne žele djecu ili nisu još sigurni, slobodno vrijeme je najveći razlog (36 posto), njih 31 posto kaže kako si ih ne mogu priuštiti, dok njih 30 posto ne osjeća želju da bude roditelj, piše Index.hr.


Do večeras rezultat izbora u Makedoniji, do subote novi parlament | Serb.rs\nSerb.rs > AKTUELNO > Do večeras rezultat izbora u Makedoniji, do subote novi parlament\nDo večeras rezultat izbora u Makedoniji, do subote novi parlament\n26. decembra 2016. / Komentari su isključeni na Do večeras rezultat izbora u Makedoniji, do subote novi parlament\nVanredni parlamentarni izbori u Makedoniji 2016 (foto:Vijesti.me)\nDržavna izborna komisija (DIK) Makedonije trebalo bi da večeras objavi zvanične rezultate vanrednih parlamentarnih izbora, održanih 11. decembra.\nPredsednik te komisije Aleksandar Čičakovski je najavio da će u sredu Sobranju poslati uverenja o poslanicima koji su izabrani, a dosadašnji predsednik parlamenta Trajko Veljanovski će, kako prenose mediji, poštovati zakonski rok o sazivanju novog saziva Sobranja, koji ističe u subotu 31. decembra.\nDatum konstitutivne sednice novog saziva Sobranja Makedonije će, kako navode iz Kabineta Veljanovskog, biti poznat kada dobiju potvrde o poslaničkim mandatima na osnovu glasova na izborima.\nPo formiranju, Sobranje ima rok do 20. januara da izabere novu vladu Makedonije.\nPo nezvaničnim informacijama koje prenose makedonski mediji, sednica novog saziva Sobranja će najvjerovatnije biti u petak, ali će tada biti samo verifikovani mandati, a neće biti izabran predsednik parlamenta.\nDa bi neko bio izabran za predsednika Sobranja, mora da dobije bar 61 glas od 120 poslanika što bi, kako navode mediji, ako se desi značilo da su se partije dogovorile i o formiranju koalicione vlade.\nObe naveće suprotstavljene partije VMRO DPMNE Nikole Gruevskog i Socijaldemorastski savez Makedonije (SDSM) Zorana Zaeva, sinoć su ponovile da će formirati vladu, ikao nijedna nema dovoljno mandata da to uradi sama, već računaju na koalicije s partijama Albanaca u Makedoniji.\nPo preliminarnim rezultatima, VMRO DPMNE je dobila 51 mandat, SDSM 49, a četiri liste albanskih stranaka u Makedoniji osvojile su ukupno 20 mandata.\nAlbanska Demokratska unija za integraciju (DUI) koja je poslednjih osam godina bila u vladajućoj koaliciji sa VMRO DPMNE, ima 10 mandata, Pokret „Besa“ pet, Alijansa za Albance tri, a Demokratska partija Albanaca dva.\nPokušaj lidera DUI Alija Ahmetija da juče okupi albanske stranke da se dogovore o zajedničkom nastupu u pregovorima o novoj vladi, nije uspeo, jer je došao samo lider Alijanse za Albance Zijadin Sela.\nNa sastanak nisu došli predstavnici DPA i Pokreta „Besa“ koji je Ahmetiju odgovorio da ne želi da pravi koalicije s partijama koje „nisu uradile ništa za Albance“ i koje su „kriminalne i korumpirane“, ali je lider DPA najavio da če ove sedmice ponovo pokušati da okupi albanske stranke da razgovaraju o zajedničkom nastupu u pregovorima o koalicionoj vladi.\nOznake: 2016, makedonija, parlamentarni izbori, rezultati, vanredni / Objavljeno u: AKTUELNO


Maljković: ''Sve čestitke devojkama, vidimo se u Francuskoj!'' - Sportske.net\nMaljković: ''Sve čestitke devojkama, vidimo se u Francuskoj!''\nSelektor košarkašica Srbije Marina Maljković bila je veoma zadovoljna posle večerašnjeg trijumfa u Estoniji, koji je označio i definitivan plasman Srpkinja na Evropsko prvenstvo u Francuskoj.\nSelektor ženske košarkaške reprezentacije Srbije Marina Maljković rekla je posle večerašnje pobede nad Estonijom i plasmana na Evropsko prvenstvo da su njene igračice odigrale pametno, motivisano i krajnje angažovano.\n"Odigrali smo baš onako kako smo se dogovorili. Krenuli smo snažno od samog početka, stekli veliku prednost, tako da je u nastavku meča bilo mnogo lakše. Devojke su ispunile sve zadatke, izgarale na terenu, a da nijednog trenutka nisu pomislile da potcene selekciju Estonije", rekla je Maljkovićeva posle pobede u Estoniji sa 97:58.\nSrbija je trijumfom zauzela drugo mesto u Grupi B, iza selekcije Crne Gore i ispred Poljske, koje su imale isti broj bodova.\n"Devojke zaslužuju sve čestitke za veliki uspeh koji smo postigli. Ne znam šta više da kažem, osim da se vidimo u Francuskoj sledeće godine", kazala je Maljkovićeva, a preneo sajt Košarkaškog saveza Srbije.\nEvropsko prvenstvo za žene održaće se u Francuskoj od 15. do 30. juna sledeće godine.


ladjevci - Dnevni list Danas\nPočetna » ladjevci\nJavnost očekuje odgovore od predsednika Aleksandra Vučića o Lađevcima\nPredsednik Srbije Aleksandar Vučić, sutra (petak) će, kako je zvanično najavljeno, svečano da otvori aerodrom “Morava” u Lađevcima, kod Kraljeva, ili na tromeđi tog grada, Čačka i Kragujevca koji je, nakon višegodišnje rekonstrukcije, konačno osposobljen i za civilni vazdušni saobraćaj.\nPiše: Zoran Radovanović 27. 6. 2019.\nDa li to izvođači besplatno rekonstruišu Lađevce?\nCivilno-vojni aerodrom Lađevci, odnosno „Morava“, za saobraćaj će biti otvoren 28. juna. „Morava“ je uz beogradski i niški aerodrom, treća međunarodna vazdušna luka u Srbiji.\nPiše: Zoran Radovanović 6. 6. 2019.\nUskoro otvaranje Aerodroma „Morava“, država uložila milijardu dinara\n„Morava“ od danas civilno-vojni aerodrom\nPotpredsednica Vlade i ministarka građevinarstva, saobraćaja i infrastrukture, Zorana Mihajlović i ministar odbrane Aleksandar Vulin prisustvovali su potpisivanju Ugovora o određivanju aerodroma „Morava“ u Lađevcima za vojni i civilni saobraćaj.\nPiše: Z. Nikolić 27. 2. 2019.\nOtvaranje aerodroma Lađevci na Vidovdan\nPredsednik Srbije Aleksandar Vučić izjavio je večeras da će za Vidovdan, 28. juna biti otvoren aerodrom Ladjevici i istakao da će biti dodatno uloženo 8,4 miliona evra da se produži pista kako bi mogao da sleti i Boing 737.\nTerzić: Kraljevo državi daje aerodrom\nGradonačelnik Kraljeva Predrag Terzić pozvao je danas predsednika Srbije Aleksandra Vučića i premijerku Anu Brnabić da dođu u Kraljevo i da kažu šta je potrebno da lokalna samouprava uradi kako bi zajedno sa državom na vojnom aerodromu Lađevci bila izgrađena poletno-sletna staza, pristupne saobraćajnice i infrastruktirni priključci.


Malac genijalac: Andrej Živanović svetski šapion iz mentalne aritmetike - Medija centar\nMalac genijalac: Andrej Živanović svetski šapion iz mentalne aritmetike\nNa Međunarodnoj olimpijadi iz mentalne aritmetike zlatnu medalju osvojio je desetogodišnjak iz Beograda Andrej Živanović, polaznik Centara za razvojnu edukaciju Malac Genijalac.\n“Andrej je učenik petog razreda osnovne škole “Vuk Karadžić” iz Sremčice, a najbolji rezultat na svetu ostvario je na onlajn olimpijadi, koja je u organizaciji Centra „Abakus“ iz Moskve okupila talente širom sveta. Preko 650 olimpijaca iz 25 zemalja testiralo je svoje veštine brzog mentalnog računanja i rešavanja logičkih zadataka“, saopštio je Centara za razvojnu edukaciju Malac Genijalac.\n„Takmičari su pored brzog računanja rešavali i zadatke iz neobične matematike, odnosno posebnu vrstu logičkih zadataka, koje su morali rešiti u kratkom vremenskom intervalu. Zadaci su bili tako osmišljeni da su se takmičari oprobali u pet različitih kategorija razmišljanja: logičko, apstraktno, kombinatorno, algoritamsko i naravno – aritmetičko. Pobednici su bili oni takmičari koji su najbrže rešili zadatke“, navodi se u saopštenju.


Misija UN: Hrvatska da prekine nasilno da izbacuje migrante\nTanjug 5. aprila 2021. 22:43\nSARAJEVO – Misija Ujedinjenih nacija u BiH pozvala je danas na hitan prekid nasilnog izbacivanja izbeglica koje traže azil na granici sa Hrvatskom, nakon slučaja 50 „vidno iscrpljenih“ ljudi od prošle nedelje.\nMisija UN je rekla da su njeni predstavnici, kao i pripadnici nevladinih organizacija, susreli u petak grupu oskudno odevenih ljudi blizu hrvatske granice sa ranama na telu, preneo je AP.\nMigranti su rekli da su im mobilni telefoni, novac i stvari oduzeti kada su pokušali da pređu granicu sa Hrvatskom.\nTada su, kako dodaje AP, pretučeni palicama i vraćeni u Bosnu i Hercegovinu, a zdravstveni radnici iz nevladinih organizacija su polovini migranata pružili hitnu medicinsku pomoć.\nHrvatske vlasti su negirale da su koristile fizičku silu protiv migranata koji su pokušavali da uđu u Evropsku uniju iz BiH.\nKolektivno vraćanje ljudi iz države bez uvida u njihovo stanje je ilegalno po evropskom sporazumu za ljudska prava.\nNa hiljade migranata se nalazi u Bosni i Hercegovini u pokušaju da dođu do Zapadne Evrope, a mnogi od njih su se žalili na nezakonske i nasilne poteze hrvatskih pograničnih snaga, dodaje Asošieted pres.\nMisija UN u BiH je primetila da su „nasilni povratci i kolektivna izbacivanja zabranjeni međunarodnim i evropskim pravom“.\n„Apelujemo na države da istraže incident koji se desio 2. aprila i da počinioci tih dela budu pravilno sankcionisani“, saopštila je misija UN.


Građanske Inicijative | Građanske Inicijative na sastanku sa Angelom Merkel\n09 Jul Građanske Inicijative na sastanku sa Angelom Merkel\nBeograd, 09.jul, 2015 – Nemačka kancelarka, Angela Merkel, u okviru zvanične posete Srbije, danas se sastala sa predstavnicima nevladinih organizacija, a Građanske Inicijative predstavljala je Maja Stojanović, izvršna direktorka.\nGlavne teme razgovora bili su proces pristupanja Srbije Evropskoj Uniji i otvaranje poglavlja, trenutno stanje reformi u procesu integracije Srbije EU, kao i o brojnim aspektima regionalne saradnje i stabilnosti.\nMaja Stojanović je ovom prilikom istakla da regionalna politika Vlade može da se unapredi, ali da ide u dobrom smeru. “Poseta premijera Srebrenici je dobar korak ali je neophodno i osigurati akciju #sedamhiljada koja se održava u Beogradu, kao i podržati globalne procese osude genocida.”\nOna je naglasila da je važno izgraditi institucije u Srbiji, osigurati podelu vlasti, nezavisno pravosuđe i tužilaštvo i omogućiti slobodan rad i poštovanje preporuka nezavisnih institucija.\n“Sloboda medija je kljucna za demokratizaciju zemlje, a neophodno je zaustaviti pritisak na civilno drustvo, rušenje institucija i negativan odnos prema EU integracijama od strane medija, naročito onih koji su u državnom vlasništvu” – rekla je Stojanović i dodala da se stabilnost regiona se gradi jačanjem demokratske Srbije i osiguravanjem principa vladavine prava, kao i da je za održivost referomi u ovim oblastima ključno što brže otvaranje poglavlja 23 i 24.


Slučaj Beko: Odbrana tvrdi da je veštak pristrasan - KRIK\nMaja Adrovac foto KRIK\nNastavak suđenja za pokušaj ubistva biznismena Milana Beka protekao je u burnoj raspravi advokata odbrane i veštaka telekomunikacija. Sud je odbio zahtev odbrane za izuzeće veštaka zbog pristrasnosti, a jedan od advokata je i novčano kažnjen.\nNa početku današnjeg suđenja odbrana je predložila da se veštak telekomunikacija Dragomir Vasiljević izuzme iz postupka zbog navodne pristrasnosti. Vasiljević je danas ponovo bio u sudu jer je odgovarao na primedbe stručnog saradnika koji je angažovala odbrana.\nPodsetimo, Vasiljević je ranije na suđenju predstavio analizu telefona koje su koristili Aleksandar Zdravković, optužen da je pucao u biznismena Milana Beka, i Ivan Adrovac, suprug Maje Adrovac, kojoj se sudi za pomaganje u pokušaju ubistva. Analizirane su i „specijale“, odnosno telefoni koji su korišćeni samo za izvršenje krivičnog dela, a za koje se pretpostavlja da su ih upotrebljavali Zdravković i Ivan Adrovac.\nAdvokat optužene Adrovac, Dalibor Katančević, podsetio je danas da je na jednom od prethodnih ročišta i sudija Marina Anđelković upozorila veštaka da se bavio nečim što nije njegov, već posao suda. On je naglasio da odbrana nema problem sa načinom na koje je veštačenje tehnički urađeno, ali da se svaka rečenica u nalazu i mišljenju veštaka završava pravnim sudom, što nije dozvoljeno.\n„Da se zadržao na tehničkom delu, kapa dole. Pošto je rešio da glumi Šerloka Holmsa, ovo je za nas nedopustivo“, završio je Katančević.\nTužiteljka Snežana Đukić usprotivila se izuzeću, a sudsko veće je nakon kratke pauze odbilo ovaj predlog advokata.\n„Stoji sve što kažete da se veštak izjašnjavao o nekim pravnim pitanjima, ali ne postoji razlog za sumnju u nepristrasnost“, rekla je sudija Anđelković nakon konsultacije sa većem.\nOstatak suđenja protekao je u pokušajima odbrane da ospori mišljenje veštaka.\nOdbrana je insistirala na tome da veštak prizna da za analizu ne koristi licencirani program, već besplatan softver koji može da koristi bilo ko na svom telefonu. Veštak je, međutim, objasnio da sve njegove kolege rade na takvim programima.\nKatančević kažnjen sa 100.000 dinara\nSudija Anđelković novčano je kaznila advokata Katančevića zbog vređanja veštaka.\n„S obzirom na to da je kolega Katančević više puta opomenut da ne vređa veštaka, a da je i nakon opomene nastavio da govori da je nalaz budalaština i da veštak laže, Katančević se kažnjava kaznom do 100.000 dinara“, rekla je sudija Anđelković.\nAdvokat je rekao da je kazna „nikad jeftinija istina“ i zatražio njen primerak kako bi je, kako je rekao, uramio i pokazivao deci.\nSudija je zatim upozorila branioca da će biti isključen sa suđenja ukoliko nastavi da vređa.\nNenad Antonić, stručni saradnik odbrane, pročitao je nekoliko zaključaka koje je veštak izneo tvrdeći da su proizvoljna nagađanja. On se, između ostalog, osvrnuo na tvrdnje veštaka da su „specijale“ služile za prosleđivanje važnih informacija rekavši da je veštak o tome mogao samo da spekuliše, jer je sadržina komunikacije nepoznata.\n„Ako on ne može da se suzdrži i iznosi stvari van svoje struke – to je pristrasnost“, rekao je branilac optužene Adrovac Momčilo Minić.\nMilica Colić, advokatica optuženog Aleksandra Zdravkovića, pitala je veštaka ko je koristio specijale, kao i da li je siguran da su one korišćene prilikom napada na Beka.\n„Ja sam utvrdio da su specijale korišćene za ključni događaj, ali ne znam da li su ih koristili optuženi ili neki drugi ljudi“, rekao je Vasiljević i ponovio da je to već više puta objasnio pred sudom.\nPodsetimo, pokušaj ubistva Milana Beka dogodio se u novembru 2014. godine kada je na njega pucano ispred kuće na Senjaku. Na čaurama sa lica mesta policija je pronašla DNK Maje Adrovac i ona je uhapšena. Adrovac je optužena za pomaganje, iako je tokom istrage bila označena kao direktni izvršilac.


Komšić potvrdio: Dobio poziv od Vučića, ali neće posetiti Beograd - Infobrif\nObjavljeno 17.08.2019. u 19:23\n„Prvo, ne ide se u Beograd. Sastanak je planiran u Sremskoj Rači“, rekao je Komšić za Radio Sarajevo.\nErdogan i Vučić trebalo bi da otvore početak radova na izgradnji autoputa Beograd-Sarajevo. Još nema potvrde da će uz Erdogana i Vučića početak radova otvoriti i predsedavajući Predsedništva BiH Željko Komšić. Očekuje se da bi tom prilikom trebalo da se održi sastanak trilaterale.\nOvo će biti prva Komšićeva zvanična poseta Srbiji posle skoro osam godina. Komšić je poslednji put bio u zvaničnoj poseti Srbiji 2011. godine u okviru sastanka predstavnika Igmanske inicijative, dok je predsednik Srbije bio Boris Tadić.\nAleksandr VučićBiHPosetaŽeljko Komšić\nStranci traže srpsko državljanstvo, na spisku i poznate ličnosti


Pucanj u srce - Politika - Dnevni list Danas\nPočetna » Politika » Pucanj u srce\nDeset godina od ubistva Zorana Đinđića obeležava se danas\nSablja pravde posekla većinu zločinaca, ali postoje i pitanja na koja još nema odgovora\nPre tačno deset godina, 12. marta 2003. u 12:23, smrtonosni hitac iz snajpera probio je srce Zorana Đinđića, predsednika Vlade Srbije i lidera Demokratske stranke. Dva metka ispaljena su s daljine od 130 metara, s prozora zgrade Zavoda za fotogrametriju, u pravcu dvorišta zgrade Vlade Srbije. Đinđić je bio na štakama, izašao je iz automobila i zakoračio ka stepeništu kako bi ušao na službeni ulaz zdanja u Nemanjinoj 11.\n0Piše: N. Tomić 11. marta 2013. 18.04\nJedan metak pogodio je Zorana Đinđića u grudi, pravo u srce, i skoro trenutno ga usmrtio. Uz jeku rotacionih svetala odvezen je u bolnicu, u nesvesnom stanju, gde je posle oko jednog čas konstatovana smrt. Drugi metak pogodio je u stomak njegovog telohranitelja Milana Veruovića. Obarač je povukao Zvezdan Jovanović, snajperista državne Jedinice za specijalne operacije.\nTeroristički akt su organizovali zločinački Zemunski klan i pripadnici JSO, uz pomagače iz raznih struktura državne bezbednosti. Za proteklih deset godina skoro svi su ili pobijeni ili u zatvoru. Ipak, ono što je zločince okupilo, što ih je politički motivisalo, inspirisalo, takozvana politička pozadina ubistva Zorana Đinđića, nije do kraja rasvetljeno.\nĐinđić je bio prvi premijer Srbije posle pada režima Slobodana Miloševića i dolaska na vlast Demokratske opozicije Srbije (DOS). Vlada na čijem je čelu bio izabrana je 25. januara 2001. godine. Za vreme njegovog mandata pokrenut je proces demokratizacije društva i korenitih ekonomskih i socijalnih reformi. Doprineo je izgradnji dobrih odnosa sa svim zapadnim zemljama, posebno sa SAD i Nemačkom, nakon godina izolacije i ratova. Đinđićeva vlada se snažno zalagala za saradnju s Haškim tribunalom za ratne zločine, za njeno vreme sudu Ujedinjenih nacija izručeno je nekoliko optuženika, među kojima i bivši predsednik Srbije i SRJ Slobodan Milošević.\nU obraćanju poslanicima Narodne skupštine Srbije, u januaru 2001, po izboru članova njegovog kabineta, Zoran Đinđić je poručio da nova vlada želi da od Srbije napravi „demokratsku civilizaciju, odnosno da uspostavi osnovne demokratske temelje“ države.\nNa primedbe da nije patriota odgovarao je onako kako mnogi tek sada govore: „Za mene je patriotizam da moja deca ostanu da žive u mojoj zemlji, da govore maternji jezik, a da ne moraju da idu po belom svetu trbuhom za kruhom. Patriotizam je to da cene moju zemlju, da ja sa svojim pasošem mogu da idem ponosno preko bilo koje granice. Za taj patriotizam će se ova vlada zalagati i mi smo u ovom smislu velike patriote“.\nZoran Đinđić je jedan od osnivača DS, u kojoj je prvo bio predsednik Izvršnog odbora, a od januara 1994. do ubistva predsednik. Nakon njegovog ubistva jedno vreme ga je menjao Zoran Živković, potom je za predsednika izabran Boris Tadić, i na tom mestu ostao punih osam godina, a od novembra 2012. lidera DS je Dragan Đilas.\nZoran Đinđić je bio prvi, posle 1945, nekomunistički gradonačelnik Beograda. Za prvog čoveka prestonice izabran je februara 1997, ali je posle sedam meseci smenjen, i to na zahtev koalicionog partnera SPO. Bio je jedan od dugogodišnjih vođa srpske demokratske opozicije i prvi operativac koalicije DOS, koja je porazila režim Slobodana Miloševića na saveznim i republičkim izborima 2000. godine.\nU prvom saopštenju posle Đinđićevog ubistva, Vlada Srbije je kao organizatore i počinioce atentata označila kriminalce iz Zemunskog klana, a kao kolovođe grupe identifikovala nekadašnjeg komandanta JSO Milorada Ulemeka Legiju, kao i vođe „zemunaca“ Dušana Spasojevića Šiptara i Mileta Lukovića Kuma. Nekoliko sati nakon ubistva proglašeni su vanredno stanje u zemlji i početak policijske akcije Sablja, što je trajalo do 22. aprila. Veliki broj umešanih u taj zločin, ali i u još mnoge druge, poput ubistva Ivana Stambolića, uhapšen je u Sablji.\nU avgustu 2003. podignuta je optužnica protiv 44 osobe za učešće u ubistvu premijera, a prvi na listi, Milorad Ulemek, predao se vlastima u maju 2004, nedugo posle izbora Vojislava Koštunice za premijera. Suđenje optuženima počelo je 22. decembra 2003. u Okružnom sudu u Beogradu – Odeljenje za borbu protiv organizovanog kriminala. Oni su 23. maja 2007. oglašeni krivim i osuđeni na ukupno 378 godina zatvora. Pravnosnažne presude proglasio je Vrhovni sud Srbije 29. decembra 2008. godine.\nMeđu osuđenima su Milorad Ulemek, Zvezdan Jovanović, Aleksandar Simović, Vladimir Milisavljević, Ninoslav Konstantinović, Sretko Kalinić, Miloš Simović, Milan Jurišić, Branislav Bezarević, Saša Pejaković, Željko Tojaga i Dušan Krsmanović.\nZoran Đinđić je sahranjen 15. marta 2003. u Aleji velikana na Novom groblju u Beogradu, uz prisustvo više od 70 stranih državnih delegacija, a u pogrebnoj povorci na ulicama glavnog grada bilo je više stotina hiljada građana.\n„Prepustite nama našu šansu, da probamo na naš način. Mi hoćemo novu politiku, da drugim sredstvima rešimo probleme koje vi niste rešili. Od ekonomije do Kosova problemi su katastrofalni, ali ste ih vi napravili. Od ekonomije do Kosova sve sami porazi“, rekao je Zoran Đinđić obraćajući se poslanicima SPS i SRS u Skupštini Srbije januara 2001. godine.\nMapa savremenog francuskog društva


Evropski sud pravde: Zabrana marame legalna\nŽene turskog porijekla uNjemačkoj\nEvropski sud pravde (ECJ) presudio je da poslodavci mogu zabraniti uposlenicima nošenje “bilo kakvih političkih, filozofskih ili religijskih znakova” uključujući i marame koje nose muslimanske žene.\nOvo je prva presuda koja se odnosi na žene koje nose maramu i rade u institucijama EU, gdje je tema isprovocirala govor mržnje.\nVisoki evropski sud međutim upozorava da bilo kakva zabrana mora biti zasnovana na unutarnjim pravilima svake kompanije kojim se traži da se uposlenici moraju “oblačiti neutralno” i na to ne mogu utjacati ni želje mušterija.\nPresuda je rezultat dva slučaja iz Francuske i Belgije.\nNaime, prvu tužbu je podnijela žena koja je radila kao recepcionerka, a koja je otpuštena 2006. iz jedne sigurnosne tvrtke u Belgiji jer je nosila maramu.\nU drugom je slučaju sud je ocijenio da francuska tvrtka koja je otpustila inžinjerku koja nije htjela skinuti maramu mogla prekršiti evropsko pravo, ako je odluka tvrtke bila zasnosavana na želji mušerije, a ne na internim pravilima.


Patrijarh Porfirije: Manastir Miloševac mjesto narodnog obnavljanja - Glas Srpske\nSrna 23.10.2021 13:42\nPRIJEDOR - Njegova svestost patrijarh Porfirije poručio je da Manastir Miloševac, u kojem je danas služio prvu Svetu arhijerejsku liturgiju, treba da bude mjesto sveukupnog crkvenog, vjerskog i narodnog obnavljanja.\nPatrijarh Porfirije je ukazao da Srbi kao narod itekako imaju razloga da prevazilaze svoje parcijalne interese i izgrađuju jedinstvo u svemu onome što je neophodno za sve.\n“Drugi će nas gledati i poštovati u meri u kojoj mi sebe poštujemo”, istakao je patrijarh Porfirije u besjedi nakon liturgije.\nOn je dodao da je potpuno siguran da će ovo mjesto biti mjesto sabiranja i preispitivanja sebe i kao pojedinaca i kao zajednice, a onda mjesto molitve, jer “bez vjere pravoslavne i molitve nismo ono što treba da budemo”.\n“Za svaku vrstu identiteta osnovni, fundamentalni je duhovni identitet. Učite svoju decu pravoslavnoj veri, jer kad ih naučite, sve ostalo će zasigurno znati. Znaće ko su i šta su, znaće da poštuju i cene i razvijaju svoje, znaće da poštuju i prihvataju drugo, znaće da grade jedinstvo sa svima, a i znaće ko su i šta su i neće dozvoliti da to što je njihovo bilo ko na bilo koji način oduzme”, rekao je patrijarh Profirije.\nOn je istakao da je svima koji dolaze u Republiku Srpsku veliki blagoslov, utjeha i snaga kada se susretnu sa živom, čistom i jednostavnom apostolskom vjerom.\n“Vaša vera je takva da sve nas čini da se osećamo da možemo uraditi ne svojim moćima, nego baš tom čistom verom i ljubavlju vašom mnogo više nego što bismo mogli kao obični ljudi, pa čak i onda kada upotrebimo sve sile ovoga sveta”, rekao je patrijarh Porfirije.\nOn je dodao da je potvrda, svjedok i svjedočanstvo da je to tačno i manastir Miloševac koji se diže.\n“One nama treba da budu čvrst temelj i izvor snage i mesto okupljanja i svog unutrašnjeg obnavljanja”, poručio je patrijarh Porfirije.\nOn istakao da će nas ove svetinje obnavljati da budemo istinski snažni i jaki, svedočeći istinske vrijednosti jevanđeljske koje neće ovaj svijet.\n“Neće ovaj svet red Gospodnji - ljubi bližnjega svog kao samog sebe, a to znači sve ljude, nego hoće pravilo koje glasi - cilj opravdava sredstva”, rekao je patrijarh srpski Porfirije.\nOn je dodao da se raduje što je danas ovdje u ovoj svetinji za koju je siguran da “neće biti samo zidovi kojima se ponosimo i u koje dolazamo turistički da bismo pravili fotografije”.\n“To će biti mesto u koje ćemo skromno i skrušeno od danas dolaziti da bi se na kolenima molili Gospodu da nam blagodaću svojom ukaže ko smo na tamnu stranu našeg bića da bismo je se oslobađali i odagnavali od sebe i da bismo se kao pojedinci obnavljali”, rekao je patrijarh Porfirije.


Pažljivo sa otrovima protiv poljskih glodara – Centar za informisanje Novi Kneževac\nPočetnaEkonomijaPažljivo sa otrovima protiv poljskih glodara\nPažljivo sa otrovima protiv poljskih glodara\nredakcija 23. decembra 2019. 16. januara 2020. moje gazdinstvopoljoprivreda\nNa izmaku godine često dolazi do povećanog razmnožavanja poljske voluharice, koja poljoprivrednicima nanosi veliku štetu na ozimim usevima. Usled nesavesnog postupanja sa otrovima za suzbijanje glodara, kolateralna šteta postaju ptice grabljivice i sove koje se hrane glodarima.\nKako navode u Pokrajinskom zavodu za zaštitu prirode, najveća šteta može nastati razbacivanjem rodenticida, i to onih na bazi bromadiolona i cink-fosfida. Mnogi poljoprivrednici praktikuju razbacivanje upravo ovakvih otrova na površini oranica. Biolog zaposlen u Pokrajinskom zavodu za zaštitu prirode Marko Tucakov, naglašava da je jedini dozvoljeni način primene rodenticida njihovo stavljanje u rupe glodara, pri suvom vremenu, nakon čega se rupe zatrpavaju.\n–Ukoliko se glodarima koji uginjavaju nakon konzumiranja peletiranih rodenticida, ostavi mogućnost da uginu na površini, oni, još u stanju obamrlosti, postaju lak plen ptica grabljivica i sova, koje su zaštićene vrste, objasnio je Tucakov.\nKolateralna šteta ovakvog načina zaštite zemljišta od glodara postaju ptice, i to najčešće grabljivice, među kojima su i zaštićene vrste.\n–Nažalost, posebno kada je broj rupa voluharica velik, poljoprivrednici razbacuju rodenticide po površini njiva, ručno ili mašinski, ili ih ostavljaju na gomilama. Poneki vlasnici velikih poljoprivrednih kompleksa čak angažuju sezonske radnike za to, te na taj način stotine hektara pšenice, ječma, lucerke i uljane repice postaje otrovna trpeza za mnoge životinje. Najdrastičniji primer toga šta se može desiti kada se tako ponaša je slučaj trovanja 24 srne, belorepana i mišara kod Radojeva u proleće 2015, na njivi na kojoj je pronađena velika količina rodenticida, kaže Tucakov.\nJedini preostali par zaštićene vrste orla krstaša, Bora i Eržika, živi upravo u novokneževačkoj opštini – gnezdo su svili na jednoj kanadskoj topoli u blizini Srpskog Krstura, gde su u protekle dve godine na svet doneli pet mladunaca. Upravo je trovanje supstancama kojima su tretirane oranice jedan od glavnih uzročnika zbog kojeg ova vrsta izumire.\nPovećanje brojnosti ptica grabljivica, sova, kao i sisara koji se hrane glodarima veoma je poželjno, te bi se izgradnjom stajanki u obliku slova T visine oko 1,5 m podstaklo zadržavanje većeg broja ptica grabljivica na velikim parcelama na kojima nema stabala ni drugih mesta odakle grabljivice vrebaju plen.\nStručnjaci Zavoda smatraju da bi u ovakvim situacijama bilo neophodno zajedno sa poljoprivrednicima napraviti strategiju zajedničkog delovanja, kako bi se štete smanjile. U saopštenju Zavoda za zaštitu životne sredine nudi se saradnja nadležnim inspekcijama u kontroli pravilne primene rodenticida.\nZa kraj godine – novogodišnja predstava i igranka


Novalić: Ovo je prvi paket za amortizaciju prvog udara na ekonomiju - mojusk.ba\nNovalić: Ovo je prvi paket za amortizaciju prvog udara na ekonomiju\nRebalans ovogodišnjeg budžeta Federacije Bosne i Hercegovine bit će razmatran po hitnom postupku, odlučili su danas na vanrednoj online sjednici zastupnici Predstavničkog doma Parlamenta FBiH. Sjednica je u toku.\nKlubovi SDA i SBB-a su potvrdili kako će podržati i rebalans budžeta i „antikorona zakon“.\nPremijer FBiH Fadil Novalić rekao je u svom izlaganju da je ovogodišnji budžet povećan za 11 posto.\n– Najznačanija stavka rebalansa budžeta je 500 miliona KM Fondu za stabilizaciju privrede koji je sastavni dio Zakona o ublažavanju posljedica za privredu. Planirano je i 20 miliona KM za uspostavu Garancijskog fonda pri Razvojnoj banci FBiH, rekao je Novalić.\nOn je rekao da su u vanjskom zaduženju planirana sredstva MMF-a, a da je rebalansom utvrđeno zaduženje kod Svjetske banke od 55 miliona. U domaćem zaduženju planirana je prodaje zaduženja kompanija, te emisija obveznica i trezorskih zapisa.\nIstakao je da se budžet FBiH nalazi prvi put u deficitu od čak 777 miliona KM.\n– Nakon zaduživanja kod MMF-a dogovorom o raspodjeli FBiH ide 400 miliona KM, a također Vlada FBiH će se zadužiti kod Svjetske banke zbog jačanja bankarskog sistema za dodatnih 55 miliona KM – rekao je Novalić.\nPremijer FBiH je rekao da su mjere pomoći privredi prvi paket mjera, koji ima cilj da amortizuje prvi udar na ekonomiju, te da je u pripremi drugi paket koji se priprema kako bi se u što kraćem nivou vratili na nivo ekonomskog rasta od prije pandemije.\nRamazan je prilika da osnažimo naš duh u borbi sa ovom bolešću


Mašine će za pet godina raditi jednako kao ljudi: Moraćemo da menjamo posao? – Bankar.rs\nHome/ANALIZE/Mašine će za pet godina raditi jednako kao ljudi: Moraćemo da menjamo posao?\nMašine će za pet godina raditi jednako kao ljudi: Moraćemo da menjamo posao?\nStoga je, kako navode na sajtu Svetskog ekonomskog foruma, pravi trenutak da se okupe stručnjaci kako bi se došlo do zaključka kako da se “resetuje” svet rada u skladu sa novim izazovima koji su ga snašli.\nMilioni ljudi će morati da menjaju posao kojim se trenutno bave, a čak i oni koji neće biti primorani da naprave tako radikalne mere moraće da unaprede postojeće ili usvoje nove veštine, preneo je B92.\nLjudi Masine Posao\nCentar "Sava" - Neprocenjiva vrednost i stotine miliona duga


Dahua HAC-HFW1200R-Z-IRE6-2712-S4 2MP HDCVI IR Bullet Camera cena, cene Srbija, prodaja Beograd Novi Sad Niš\nDahua HAC-HFW1200R-Z-IRE6-2712-S4 2MP HDCVI IR Bullet Camera cene\ncena od 4.206,00 din\nEPonuda nije internet prodavnica već Vam omogućava da brzo i lako nađete Dahua HAC-HFW1200R-Z-IRE6-2712-S4 2MP HDCVI IR Bullet Camera po najjeftinijoj ceni. Naš cilj je da kupci budu što bolje informisani o ponudi Dahua HAC-HFW1200R-Z-IRE6-2712-S4 2MP HDCVI IR Bullet Camera na tržištu Srbije. Vrlo lako nalazite željeni proizvod za kategoriju Kamere za video nadzor cene, ne morate da lutate od sajta do sajta za Dahua Kamere za video nadzor, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Dahua HAC-HFW1200R-Z-IRE6-2712-S4 2MP HDCVI IR Bullet Camera sa PRODAVCEM. EPonuda ne može da garantuje potpunu tačnost specifikacije i slika za Dahua HAC-HFW1200R-Z-IRE6-2712-S4 2MP HDCVI IR Bullet Camera. Pre kupovine, podatke za Dahua HAC-HFW1200R-Z-IRE6-2712-S4 2MP HDCVI IR Bullet Camera proverite na sajtu PROIZVOĐAČA.


Moskva podsetila Vašington na dva slučaja kada može upotrebiti nuklearno oružje - Sputnjik Srbija\n14:17 08 Jul 2020\nMoskva podsetila Vašington na dva slučaja kada može upotrebiti nuklearno oružje\n10:30 22.02.2020 (osveženo 10:34 22.02.2020) Preuzmite kraći link\nMoskva osuđuje simulaciju ograničenog nuklearnog napada na teritoriju Rusije koju izvode SAD, izjavio je zamenik ministra inostranih poslova Rusije Sergej Rjabkov. On je podsetio na dva slučaju kada bi Moskva mogla upotrebiti nuklearno oružje.\n„SAD nastavljaju da vežbaju scenarije ograničene upotrebe nuklearnog oružja u formi komandno-štabnih i drugih vojnih vežbi na celu teritoriju Rusije“, rekao je Rjabkov, komentarišući izvođenje vojnih vežbi u SAD koje predviđaju recipročne mere protiv Rusije uz korišćenje nuklearnog oružja.\n„Mi osuđujemo takve akcije, pošto, kao prvo, oni očigledno pokazuju spremnost Vašingtona da nastavi politiku konfrontacije i daljeg smanjenja praga upotrebe nuklearnog oružja“, dodao je Rjabkov.\n„Umesto da se usredsrede na napore za jačanje sistema kontrole naoružanja, uključujući raketno-nuklearno (naoružanje), SAD ulaze u krajnje opasnu igru. Mi sa svoje strane, kako smo to više puta naglasili, smatramo da se može upotrebiti nuklearno oružje samo u dva slučaja: kada je na Rusiju izveden napad uz upotrebu bilo koje vrste oružja masovnog uništenja ili kada se izvede agresija uz upotrebu konvencionalnog oružja takvih razmera, da se pod pretnjom nađe samo postojanje ruske države“, naglasio je ruski diplomata.


MIA projekt: Održan drugi sastanak radne grupe | UNDP\nUNDP u sklopu projekta “Jačanje procesa donošenja odluke Bosne i Hercegovine u pravcu pristupanja Minamatskoj Konvenciji i izgradnja kapaciteta za provedbu budućih odredbi” (MIA projekt), koji finansira Globalni fond za okoliš, održao je drugi sastanak radne grupe za regulisanje pitanja žive u Bosni i Hercegovini. U radu grupe učešće su uzeli predstavnici institucija iz sektora zdravstva, zaštite okoliša, carine, upravljanja prirodnim resursima, privrede, industrije, rudarstva i energetike.\nU skladu sa dostavljenim mišljenjima relevantnih institucija učesnicima su prezentirane uvrštene izmjene u inventaru žive kao i korekcije finalnog nacrta „Izvještaja o preliminarnoj procjeni spremnosti Bosne i Hercegovine za pristupanje Minamatskoj konvenciji“. Ujedno predstavljen je prijedlog prioritizacije akcija po pitanju integrisanja žive u strateške i planske dokumente u BiH.\nAmila Selmanagić Bajrović, rukovodilac UNDP projekta, se zahvalila predstavnicima institucija na dostavljenim sugestijama na nacrt Izvještaja i istakla značaj dobivenih komentara na cjelokupan kvalitet "Izvještaja o preliminarnoj procjeni spremnosti Bosne i Hercegovine za pristupanje Minamatskoj konvenciji" što predstavlja rezultat implementacije MIA projekta.\nGđa Nermina Skejović-Hurić, stručna savjetnica Ministarstva vanjske trgovine i ekonomskih odnosa BiH, je u svom uvodnom obraćanju istakla kako je na Prvoj konferenciji strana (eng. Conference of Parties – CoP) Minamatske konvencije u okviru sastanka regionalnih grupa za izradu izvještaja o preliminarnoj procjeni stanja žive, nacrt Izvještaja za Bosnu i Hercegovinu ocijenjen najboljim od strane članica Konvencije i država koje su u procesu pristupanja Konvenciji.


Zadužbinarstvo kod Srba – Vrlina nacionalnog bića (40): Most za večnost – Čivijaš Radio Šabac\nZadužbinarstvo kod Srba – Vrlina nacionalnog bića (40): Most za večnost\nU istoriji zadužbinastva kod Srba, velikim slovima upisani su dobrotvori Slobodan i Mira Pavlović – bračni par koji je živeo u Čikagu, a toliko darovao Slobodanovoj Semberiji i srpskom narodu.\nJedno od velikih njihovih dela je saobraćajno povezivanje Srba na ovim prostorima, čemu je doprineo Slobodan Pavlović sa suprugom inicirajući gradnju i ulažući mnogo novca za gradnju mosta preko Drine, kako bi Srpska i Srbija bile bolje povezane. Pored toga učinili su mnoga dela. Pavlovića most na Drini, jedan je od najmlađih mostova podignutih na ovoj znamenitoj reci – piše Slavko Vejinović.\nSlobomir kao putokaz\nKamen temeljac Pavlovića mosta postavljen je 12. jula 1991, a završen je 28. avgusta 1996. Most je izgradila kompanija „Drina river bridge” – upravo po ideji bračnog para Pavlović, koji su bili i glavni finansijeri i donatori. Ukupan dobrotvorni ulog Pavlovića u izgradnju mosta bio je oko 4,2 miliona dolara, ali je njegova najveća vrednost u tome što je spojio Srbe sa obe strane Drine. Zajedno sa naseljem (novim gradom) Slobomirom, čija je gradnja počela 1998. godine, most je izrastao u simbol početka nove faze razvoja ovog dela Podrinja. Bračni par Pavlović podigao je i Crkvu Hristovog Vaskrsenja u Popovima, spomenik knezu Ivi od Semberije i narodnom pesniku Filipu Višnjiću a, kao krunu svog dobročinstva i pogleda u budućnost i grad Slobomir. Kamen temeljac za izgradnju Slobomira postavljen je 28. avgusta 1996. godine, a u septembru 1997. godine osnovali su kompaniju za izgradnju novog grada.Godine 2016. Pavlović je govorio da je u odličnoj formi, da ustaje rano, da redovno vežba, ali „da samo Bog zna hoće li doživeti da vidi Slobomir izgrađen do kraja”. Slobomir je najmlađe naselje na magistralnom putu u Republici Srpskoj koji, upravo preko ovog mosta, povezuje putnu mrežu Republike Srpske sa evropskim putem E70.\nBračni par Pavlović osnovao je u novembru 2003. godine i „Slobomir P. Univerzitet” na kojem je, u vreme objavljivanja ove knjige 2012, radilo šest fakulteta, sa različitim odsecima i velikim brojem atraktivnih i savremenih smerova. Univerzitet je počeo izgradnju i studentskog doma (sa svim pratećim sadržajima), prostora za biblioteku i sportskog centra. Pavlovići su u jesen 1998. godine u Popovima počeli da zidaju „Dvore Pavlovića”, kao i školu za decu iz Semberije. Vredne donacije davali su i srpskim manastirima: Kaoni kod Šapca, Dobrunu kod Višegrada, Svetom Vasiliju ostroškom u Bijeljin. Srpska pravoslavna crkva im je, kao velikim dobrotvorima i rodoljubima, podarila Orden Svetog Save prvog reda.\nSlobodan Pavlović rođen je 1938. godine u selu Popovi kod Bijeljine. U Ameriku je došao 1965. godine i prvo zaposlenje je dobio u fabrici radioaparata „Zenit”, gde je i upoznao svoju suprugu, Miru Krkljuš, rodom iz Šajkaša kod Novog Sada. Uz mnogo rada i odricanja, uz redovan posao, Slobodan je završio elektrotehnički fakultet. Već 1975, postao je jedan od najboljih prodavaca nekretnina u Čikagu. U njegovim zgradama, u vreme objavljivanja ove knjige živelo je više od 12.000 stanovnika Čikaga, a radnici zaposleni u Pavlovićevoj kompaniji održavali su zgrade i kompletnu komunalnu infrastrukturu u njima. Mira i Slobodan Pavlović, kao veliki srpski dobrotvori, izrasli su u pravu legendu Semberije i naroda. Oni su ostvarili životni cilj – značajno su pomogli ekonomski razvoj zavičaja i sveukupni društveni napredak.\nUpisan u nezaborav\nKrajem prošle godine, Slobodan Pavović je stradao u saobraćajnoj nesreći na putu iz Viskansina za Čikago. Sahranjen je u Čikagu na groblju manastira Nova Gračanica 21. decembra 2021. a opelo je istog dana održano i u rodnom mestu Popovi kod Bijeljine u crkvi koju su podigli Slobodan i Mira.\nPre sahrane u crkvi manastira Nova Gračanica održano je opelo koje je bogoslužio Njegovo preosveštenstvo episkop Novogračanički i srednje-zapadno američki gospodin Longin sa eparhijskim sveštenstvom.\nNa opelu i na sahrani u Americi, uz suprugu Miru Pavlović, bile su Pavlovićeve sestre i braća iz Amerike i iz Republike Srpske, članovi familije, prijatelji i žitelji Čikaga.\nU govorima sveštenstva i rođaka, istaknuto je da je Slobodan Pavlović svoj život posvetio srpskom narodu i svojoj porodici. I da je nesebično davao sebe za prospertitet srpskog naroda i srpskih zemalja.\nZajednička poruka vladike Longina iz SAD i oca Srđana iz R. Srpske je da je Bog blagoslovio život i dela Slobodana Pavlovića i da ga narod nikada neće zaboraviti.\nOstvario dečačke snove\nPavlović je voleo da priča da je još kao dečak dok je čuvao ovce i krave na livadama u Popovima maštao kako će jednog dana izgraditi most preko Drine. Zamišljao ga je kao trošni viseći most sličan onome koji je na filmu Tarzan napravio u svojoj džungli. U šali je govorio da je poslovni uspeh pravazišao sva njegova očekivanja.\nU ponedeljak – Zadužbinarstvo kod Srba – Vrlina nacionalnog bića (41): Darovi iz tuđine